AKTIVITI RENTAS DAERAH DAN NEGERI DIPERKETATKAN JIKA PKP DIKUATKUASA

JOHOR BAHRU: Pergerakan rentas daerah dan negeri boleh dikuatkuasakan dengan lebih ketat sekiranya peningkatan penularan wabak COVID-19 di dalam negara terus meningkat.

Menteri Kesihatan Malaysia, Datuk Seri Adham Baba turut mencadangkan Majlis Keselamatan Negara (MKN) untuk melaksanakan prosedur standard operasi (SOP) yang lebih memberi kesan kepada pemulihan penularan wabak berkenaan.

Adham turut mengakui peningkatan kes mendadak akhir-akhir ini membabitkan kes rentas daerah dan negeri, selain ketidakpatuhan orang ramai dengan SOP yang ditetapkan.

“Kementerian menasihatkan KKM untuk lebih berusaha untuk memperketatkan SOP dan juga menjalankan penguatkuasaan yang lebih tersusun disamping menghadkan aktiviti rentas daerah dan negeri.

“Kes kebelakangan meningkat kerana ada banyak rentas daerah dan rentah negeri,” katanya selepas Majlis Penyerahan Projek Naik Taraf Pusat Pengumpulan Darah Hospital Sultanah Aminah (HSA) di sini, pagi tadi.

Tambah Adham, pihaknya mendapati ada kes yang meningkat di kawasan yang penduduknya padat dengan pergerakan mudah termasuk di Johor, Selangor, Pulau Pinang dan juga Sabah.

Kementerian katanya telah bersedia meningkatkan keupayaan dari pelbagai sudut, termasuk keperluan doktor-doktor pakar sedia ada.

Terdahulu, Menteri Kanan (Keselamatan) Datuk Seri Ismail Sabri Yaakob memaklumkan Perdana Menteri, Tan Sri Muhyiddin Yassin akan membuat pengumuman khas pada Isnin nanti, mengenai tindakan yang akan dilaksanakan kerajaan berhubung situasi semasa jangkitan COVID-19 yang menunjukkan trend peningkatan sejak kebelakangan ini.–AlHijrah Online


NEGARA-NEGARA ARAB KUTUK KERAS KENYATAAN MENTERI ISRAEL GUNA SENJATA NUKLEAR DI GAZA

ISTANBUL: Negara-negara Arab seperti Arab Saudi, Jordan, Qatar dan Yaman pada Ahad mengutuk sekeras-kerasnya kenyataan seorang menteri kabinet Israel yang mencadangkan untuk menggugurkan bom nuklear di Gaza sebagai satu daripada ‘pilihan’ Israel pada masa akan datang, lapor Agensi Anadolu.

Menurut Kementerian Luar Arab Saudi kegagalan untuk segera memecat menteri itu dan hanya menggantung tugasnya mencerminkan sikap tidak peduli terhadap nilai kemanusiaan, etika, agama dan undang-undang oleh Israel, lapor Agensi Berita Arab Saudi.

Jordan juga mengecam kenyataan itu, menyifatkannya sebagai seruan untuk pembunuhan beramai-ramai dan jenayah kebencian yang tidak boleh diabaikan.

Kenyataan itu juga berunsur hasutan untuk membunuh dan melakukan jenayah perang, sebagai tambahan kepada jenayah-jenayah yang dilakukan terhadap penduduk Semenanjung Gaza.

Jurucakap Kementerian Luar Jordan Sufyan Al-Qudah berkata kenyataan sedemikian merupakan pelanggaran undang-undang antarabangsa dan undang-undang kemanusiaan yang memerlukan masyarakat antarabangsa mengambil tindakan segera membanterasnya.

Beliau berkata memerangi ucapan kebencian melibatkan langkah-langkah berkesan akan memaksa Israel, sebagai kuasa penjajah untuk menghentikan serangan berterusan terhadap penduduk Palestin di Gaza dan Tebing Barat yang diduduki serta pencabulan mereka ke atas undang-undang antarabangsa dan undang-undang kemanusiaan.

Sementara itu, Kementerian Luar Qatar berkata ancaman itu satu merupakan hasutan serius untuk melakukan jenayah perang.

Qatar turut mengecam tindakan Israel yang tidak memecat menteri itu.

Yaman menerusi Kementerian Luarnya juga mengecam kenyataan pegawai Israel itu yang disifatkan mencerminkan tahap kebencian dan ekstremisme yang belum pernah berlaku sebelum ini.

Yaman turut menggesa masyarakat antarabangsa untuk menghentikan retorik perkauman dan menghasut, serta jenayah terhadap penduduk Palestin. — AlHijrah Online


PKPD: KILANG BAHAN MAKANAN DAN KEPERLUAN ASAS SAHAJA BEROPERASI

KUALA LUMPUR: Kerajaan menetapkan hanya kilang dalam sektor bahan makanan dan keperluan asas harian seperti beras, roti putih, gula, minyak masak, tepung gandum, susu segar, susu tepung bayi, ubat-ubatan, dan topeng muka dibenarkan beroperasi dalam tempoh Perintah Kawalan Pergerakan Diperketatkan (PKPD) di Selangor dan Kuala Lumpur.

Menteri Kanan (Keselamatan) Datuk Seri Ismail Sabri Yaakob berkata selain kilang dalam sektor tersebut, kebenaran bekerja diberikan bagi perkhidmatan perlu (essential services) atau menjalankan tugas rasmi kerajaan dengan surat pengesahan daripada majikan atau pas pekerja yang sah.

“Pekerja selain daripada perkhidmatan perlu tidak dibenarkan keluar dari kawasan PKPD dan tidak boleh bekerja sepanjang tempoh PKPD.

“Majikan dikehendaki mematuhi perintah ini dan membenarkan pekerja-pekerja bekerja dari rumah (work from home),” katanya dalam kenyataan hari ini.

Jelasnya pekerja daripada perkhidmatan perlu dan kilang-kilang serta premis-premis perniagaan yang dibenarkan sahaja boleh menggunakan surat  Kementerian Perdagangan Antarabangsa dan Industri (MITI) yang telah dikeluarkan sebelum ini.

Ismail Sabri hari ini mengumumkan PKPD di mukim-mukim di Selangor dan beberapa lokaliti di Wilayah Persekutuan Kuala Lumpur bermula 3 Julai 2021 sehingga 16 Julai 2021.


SITI NURAMIRA, TEMAN LELAKI SELESAI BAYAR JAMINAN RM40,000

KUALA LUMPUR: Seorang wanita yang menghadapi pertuduhan menyebabkan suasana tidak harmoni dalam kalangan umat Islam dan teman lelakinya masing-masing selesai membayar jaminan RM20,000 yang diperintahkan oleh Mahkamah Sesyen hasil daripada sumbangan orang ramai.

Penjamin kepada Siti Nuramira Abdullah, 26, dan V. Alexander Navin, 38, masing-masing membayar wang jaminan itu di kaunter bayaran jamin di Kompleks Mahkamah Kuala Lumpur (KMKL) dan Petaling Jaya.

Peguam R. Sivaraj yang mewakili pasangan itu berkata beliau tidak dapat mengesahkan bila kedua-dua anak guamnya yang masing-masing berada di Penjara Satelit Beranang dan Kuala Kubu Bharu, Selangor akan dibebaskan.

“Dua penjamin iaitu kenalan kepada kedua-dua anak guam saya telah selesai membayar wang jaminan, namun saya tidak pasti bila mereka (Siti Nuramira dan Alexander) dibebaskan.

“Kami memahami dalam tempoh pandemik ini berlaku kelewatan pembebasan mereka disebabkan oleh teknikal, pengangkutan dan kuarantin, bagaimanapun saya berharap mereka dibebaskan hari ini atau esok,” katanya ketika ditemui pemberita di luar kaunter bayaran jamin di KMKL hari ini.

Menurut Sivaraj, wang jaminan berjumlah RM40,000 itu adalah hasil kutipan daripada sumbangan orang ramai dalam tempoh empat hari yang dimasukkan ke akaun bank hak asasi manusia Lawyers for Liberty (LFL).

Pada 13 Julai lepas, Siti Nuramira mengaku tidak bersalah di Mahkamah Sesyen di sini atas pertuduhan mengaku bahawa dia adalah seorang Muslim yang telah menghafal 15 juzuk al-Quran dan kemudian bertindak membuka tudung dan menanggalkan baju kurung sewaktu membuat persembahan di atas pentas.

Perbuatan itu menyebabkan suasana tidak harmoni atas alasan-alasan agama dalam kalangan penganut agama Islam.

Kesalahan itu didakwa dilakukan di Restoran Crack House Comedy Club, Taman Tun Dr Ismail, di sini pada 6 petang, 4 Jun lepas mengikut Seksyen 298A(1)(a) Kanun Keseksaan yang membawa hukuman penjara maksimum lima tahun, jika sabit kesalahan.

Alexander Navin pula mengaku tidak bersalah di Mahkamah Sesyen Petaling Jaya atas dua pertuduhan iaitu membuat dan memulakan penghantaran komunikasi jelik dengan niat untuk menyakitkan hati orang lain melalui aplikasi Instagram menggunakan nama profil Twitter ‘greenleafyconnoiseur’ dan YouTube dengan nama profil ‘Alex & Amy @ insta Greenleafyconnoiseur’, pada 5 Jun dan 16 Jun lepas.

Kedua-dua hantaran itu dibaca di sebuah kondominium di Damansara Perdana di sini, pada 10.30 pagi, 9 Julai lepas.

Kedua-dua pertuduhan itu dikemukakan mengikut Seksyen 233(1) (a) Akta Komunikasi dan Multimedia 1998 dan dihukum mengikut Seksyen 233(3) akta sama yang membawa hukuman denda maksimum RM50,000 atau penjara maksimum setahun atau kedua-duanya dan boleh didenda RM1,000 bagi setiap hari kesalahan itu diteruskan selepas sabitan, jika disabitkan kesalahan.–AlHijrah Online


JAWI PERJELAS ISU PENANGGUHAN KULIAH USTAZ AZHAR IDRUS

KUALA LUMPUR: Jabatan Agama Islam Wilayah Persekutuan (JAWI) hari ini tampil memperjelaskan isu penangguhan program kuliah Ustaz Azhar Idrus di Masjid Saidina Othman Ibnu Affan di Bandar Tun Razak.

Menurut JAWI pihak masjid telah membuat pemakluman penangguhan undangan kepada pihak penceramah lebih awal bagi proses penyusunan semula jadual pengkuliahan melibatkan penceramah dan tenaga pengajar mengambil kira beberapa acara utama.

“Justeru isu pembatalan adalah tidak berbangkit sama sekali. Kami berpandangan agar sebarang isu yang timbul dapat ditangani secara harmoni berlandaskan semangat persaudaraan antara semua pihak,” kata JAWI dalam kenyataan hari ini.

Tambah JAWI, jabatan itu komited untuk memastikan institusi masjid dan surau terus berperanan sebagai pengkalan ibadah, pusat ilmu dan penyatuan masyarakat berdasarkan Akta Pentadbiran Undang-Undang Islam (Wilayah-Wilayah Persekutuan) 1993 [Akta 505], Kaedah-Kaedah Pentadbiran Undang-Undang Islam (Wilayah-Wilayah Persekutuan) (Jawatankuasa Kariah) 2019, dan Garis Panduan Program Pengajian Serta Pengimarahan Masjid dan Surau di Wilayah- Wilayah Persekutuan.

Sebelum ini media melaporkan Kuliah Maghrib Perdana oleh penceramah terkenal, Ustaz Azhar Idrus di Masjid Saidina Othman yang dijadualkan berlangsung hari ini terpaksa dibatalkan. — AlHijrah Online


ISU FAHMI DIDAKWA BERKEMPEN DI MASJID DIANGGAP SELESAI – MAIS

SHAH ALAM: Isu Menteri Komunikasi dan Digital Fahmi Fadzil yang didakwa berkempen di dalam sebuah masjid di Kundang, Rawang pada Julai lepas dianggap selesai, menerusi siasatan yang dijalankan oleh Majlis Agama Islam Selangor (MAIS).

Pengerusi MAIS Tan Sri Abdul Aziz Mohd Yusof berkata siasatan pihaknya mendapati, pengarah komunikasi Pakatan Harapan (PH) itu hanya menyatakan tentang isu semasa dan bukan berkaitan isu politik.

“Dia (Fahmi) menjawab soalan berkaitan dengan konsert (aksi biadap oleh vokalis kumpulan muzik The 1975) dan tindakan yang diambil untuk menamatkan konsert berkenaan, kerana telah melanggar syarat yang telah dipersetujui bersama.

“Dia tidak sebut politik dalam masjid, pada pandangan saya (isu ini) selesai. Dia datang mahu solat, dia cari masjid dan surau berdekatan. Sebagai menteri dia jawablah dengan jelas soalan yang ditanya jemaah,” katanya kepada media selepas menyempurnakan Program Serahan Jalur Gemilang dan pelepasan Konvoi Ziarah Merdeka MAIS di sini hari ini.

Sebelum ini tular di media sosial beberapa keping gambar Fahmi, dengan dakwaan beliau berucap mengenai isu politik di ruang solat utama Masjid Nurul Yaqin, Kampung Melayu Seri Kundang, Rawang.

Sementara itu, Abdul Aziz berkata MAIS menerusi Lembaga Zakat Selangor (LZS) akan menyantuni dan membantu waris Allahyarham Sharipuddin Shaari, salah seorang mangsa nahas pesawat terhempas di Lebuhraya Guthrie berdekatan Bandar Elmina di sini pada 17 Ogos lepas.

Beliau berkata bantuan kecemasan sebanyak RM500 telah diberikan oleh LZS kepada balu mangsa Suriana Muda, yang merupakan suri rumah pada 21 Ogos.

“Semakan juga mendapati waris perlu menanggung dua orang anak yang masih bersekolah dan ada beberapa cadangan bantuan mahu disampaikan, tapi kita tengok pada kelayakan dahulu antaranya bantuan kewangan bulanan, sewa rumah, makanan dan persekolahan,” katanya.

Pada 17 Ogos, 10 individu terkorban dalam nahas itu termasuk Pengerusi Jawatankuasa Kerajaan Tempatan, Perumahan, Alam Sekitar dan Teknologi Hijau Pahang Datuk Seri Johari Harun.

Mangsa yang maut terdiri daripada enam penumpang dan dua kru pesawat itu, manakala dua lagi merupakan orang awam masing-masing penunggang p-hailing dan pemandu e-hailing, yang menggunakan lebuh raya berkenaan.–AlHijrah Online


SOKONG 13 MEI RAIKAN #MALAYSIAHARMONI

SHAH ALAM: Cadangan untuk menjadikan tarikh 13 Mei 2020 sebagai Hari Merayakan #MalaysiaHarmoni mendapat sokongan pelbagai lapisan masyarakat di negara ini.

Cadangan itu dilihat relevan agar masyarakat pelbagai kaum di negara ini sentiasa menanamkan sikap bersatu padu dan hidup dalam harmoni.

Presiden Gerakan Pelajar India Se-Malaysia, Arvend Aplasamy berkata, walaupun tarikh tersebut dilihat menjadi titik hitam kepada negara, namun ia perlu dijadikan pengajaran supaya rakyat di negara ini perlu mengawal diri demi perpaduan kaum.

“Pada saya ia satu cadangan yang cukup baik supaya kita sentiasa berhati-hati agar jangan sekali-kali bermain sentimen perkauman dan agama. Kita tidak mahu peristiwa hitam itu berulang kembali.

“Idea-idea drastik seperti ini perlu untuk merapatkan semula jurang antara kaum kerana sekarang bukan masa untuk kita cari perbezaan, sebaliknya perlu cari titik persamaan agar hubungan erat dapat dikekalkan.

“Bila ada idea bernas serta usaha seperti ini, ia dapat membuka minda rakyat supaya rakyat berbilang kaum dan pegangan agama dapat bergerak lebih dekat kepada perpaduan antara kaum dan integrasi nasional,” katanya kepada Sinar Harian semalam.

Beliau berkata demikian ketika diminta mengulas saranan Penerbit Sinar Harian, Datuk Hussamuddin Yaacub untuk memilih tarikh 13 Mei 2020 sebagai kemuncak kempen meraikan Malaysia harmoni dan turut mengajak seluruh rakyat Malaysia agar bersama menjayakan kempen Uninstall Kebencian, Reboot #MalaysiaHarmoni.

Tegas Hussamuddin, selama ini 13 Mei menjadi tarikh dan simbol perpecahan akibat peristiwa hitam selepas Pilihan Raya Umum ke-3.

Sementara itu, Pesuruhjaya Suruhanjaya Hak Asasi Manusia (Suhakam), Dr Madeline Berma berkata, isu perpaduan dalam negara kini sudah berada pada persimpangan dan boleh membawa kemusnahan jika tidak diuruskan dengan baik.

“Perlu ada satu usaha yang sistematik dan tidak boleh isu ini dibiarkan dengan harapan masalah yang berlaku dapat selesai dengan sendiri

“Usaha sistematik ini mesti datang daripada rakyat sendiri, kita sebagai rakyat perlu lakukan sesama kita untuk menyelesaikan masalah ini,” katanya.

Menurutnya, tidak boleh biarkan kerajaan dan agensi kerajaan sahaja untuk wujudkan program atau bantuan kewangan.

“Di peringkat individu bagaimana kita berinteraksi dengan etnik lain dan di peringkat komuniti seperti orang Melayu dengan bukan Melayu dan ketiga ialah peringkat kerajaan dan pertubuhan untuk memainkan peranan mereka.

“Satu lagi ialah peranan pihak berkuasa agama, kumpulan-kumpulan agama termasuk ketua-ketua masyarakat untuk membantu menyelesaikan masalah yang timbul dalam kalangan rakyat,” katanya.

Dalam pada itu, Madeline mencadangkan supaya banyak program dilakukan antara 31 Ogos hingga 16 September untuk mengeratkan perpaduan antara rakyat.

“Tetapi harus diingat, jangan sekadar perayaan tetapi mestilah ada aktiviti yang betul dan yang paling penting jangan benarkan atau biarkan ahli politik menguasai program yang dilakukan,” tegas beliau.

Presiden Majlis Perundingan Pertubuhan Islam Malaysia (Mapim), Mohd Azmi Abdul Hamid pula berkata, peristiwa berdarah rusuhan kaum paling dahsyat di Malaysia pada 13 Mei 1969 perlu dijadikan pengajaran betapa pentingnya perpaduan serta keharmonian kaum.

“Saya menyokong penuh hasrat Datuk (Hussamuddin) untuk menjadikan 13 Mei 2020 sebagai tarikh meraikan Malaysia Harmoni.

“Ia (cadangan) sangat relevan kerana ini salah satu cara untuk mengembalikan semula ingatan rakyat tentang peristiwa hitam yang pernah berlaku di Malaysia supaya dijadikan iktibar, sebagai sempadan untuk kita supaya ia tidak berulang.

“Tarikh ini boleh dijadikan ‘reverse psychology’ atau psikologi terbalik untuk membolehkan masyarakat berfikir perlunya kita menjadi rakyat yang mementingkan keamanan, keharmonian serta perpaduan sesama kaum,” katanya.

Beliau berkata, semua pihak perlu menyokong usaha berkenaan dalam mengeratkan semula hubungan kaum yang kini semakin rapuh.

Jelasnya, pemimpin politik tidak kira kerajaan atau pembangkang, badan bukan kerajaan (NGO), agamawan, pendidik dan rakyat amnya perlu menyokong hasrat murni ini bagi mengembalikan semula keharmonian kaum.

“Jika semua pihak bersatu hati, buang kebencian sesama kita serta ketepikan perbezaan kaum, tidak mustahil lama kelamaan serta sedikit demi sedikit unsur prasangka antara etnik dapat dipinggirkan dan dibuang selamanya,” katanya.

Dalam pada itu, beliau mahu ahli politik berhenti memainkan sentimen perkauman dan menyentuh isu-isu sensitif yang boleh membangkitkan ketegangan dalam negara.

“Dalam era teknologi masa kini, ada segelintir individu yang memberi komen-komen melampau dalam media sosial, jika tidak diambil tindakan tegas terhadap mereka, ini akan menyebabkan individu lain melakukan perkara sama dan tindakan provokatif sebegini amat berbahaya kepada keharmonian negara,” katanya. — SINAR HARIAN


KELUARGA TAHANAN PALESTIN BIMBANG PENULARAN COVID-19 DI PENJARA ISRAEL

RAMALLAH: Ketika perintah berkurung berkuatkuasa di Tebing Barat dan Israel akibat penularan wabak koronavirus, warga Palestin bimbang keadaan saudara mereka yang ditahan di penjara Israel.

Kebimbangan itu susulan laporan mengenai perpindahan tahanan dari penjara Ashkelon selepas doktor mengesyaki tahanan terbabit dijangkiti virus itu.

Menurut Palestinian Prisoner Society (PPS), 19 daripada 35 banduan ditahan bersama tahanan terbabit terus diasingkan pada Jumaat.

“Kita mendapat pengesahan daripada peguam terbabit bahawa pengasingan itu telah berakhir dan situasi semakin stabil,” kata jurucakap PPS, Amany Sarahneh memberitahu agensi berita Anadolu hari ini.

“Bagaimanapun, kita masih bimbang dengan situasi di penjara kerana kurangnya langkah pencegahan di dalam penjara,” katanya.

Di penjara Al-Maskobiya di Baitulmaqdis, pihak berkuasa Israel mengasingkan 100 tahanan selepas seorang pengawal disyaki dijangkiti virus itu.

Pihak berkuasa memberitahu peguam PPS bahawa kuarantin telah berakhir dan ujian menunjukkan keputusan negatif, kata Sarahneh.

Kumpulan itu berkata 200 tahanan Palestin kini mengalami penyakit kronik yang mengancam nyawa susulan penularan virus di penjara.

Menurut pihak berkuasa Palestin, 5,000 warga Palestin, termasuk wanita dan kanak-kanak, kini ditahan di penjara-penjara Israel. — Terjemahan AlHijrah Online


PEMANDU SERAH DIRI SELEPAS HAMPIR MELANGGAR ANGGOTA POLIS DI SJR

SEPANG: Seorang lelaki menyerah diri selepas tindakannya memecut laju hingga hampir melanggar anggota polis di sekatan jalan raya (SJR) Perintah Kawalan Pergerakan (PKP) 3.0 di Lebuh Raya Damansara-Puchong (LDP) dari arah Puchong-Cyberjaya menghala Dengkil, pada Sabtu lepas.

Ketua Polis Daerah Sepang, ACP Wan Kamarul Azran Wan Yusof berkata, lelaki berusia 21 tahun itu menyerah diri di Balai Trafik Ibu Pejabat Polis Daerah Sepang, Selangor pada jam 8 malam selepas abangnya hadir membuat laporan pada 6.30 petang.

“Takut dimarahi abangnya kerana memandu kenderaan dengan lesen tamat tempoh dia punca tidak berhenti semasa pemeriksaan. Lesen memandu lelaki berkenaan tamat pada 9 Jan lepas,” memetik laporan BERNAMA.

Hasil ujian saringan air kencing terhadap suspek didapati negatif.

“Pemandu tersebut akan dikenakan saman atas kesalahan memandu kenderaan dengan lesen tamat tempoh,” katanya.

Semalam, tular sebuah video memaparkan tindakan pemandu Toyota Lexus tidak memberhentikan kenderaannya semasa diarah untuk berhenti di SJR.

Wan Kamarul berkata, kertas siasatan kes ini akan dirujuk kepada Timbalan Pendakwa Raya untuk tindakan seterusnya.–AlHijrah Online


JAKIM bidas Numan Afifi, tidak nafi hak LGBT untuk dibimbing

Program Mukhayyam bantu LGBT beragama Islam yang ingin berubah, bukan ‘state sponsored violence’ seperti didakwa.

Siaran Berita Alhijrah 21 April 2019


RM3 JUTA GANTI SK KAMPUNG BUDA YANG MUSNAH

KUCHING, 9 Jun – Kerajaan negeri Sarawak meluluskan kawasan seluas tiga hektar untuk membina sekolah baharu bagi menempatkan Sekolah Kebangsaan (SK) Kampung Buda di Spaoh selepas 80 peratus bangunan sekolah itu musnah akibat hakisan tebing Sungai Saribas pada 2.45 pagi semalam.

Menteri Kebajikan, Wanita dan Pembangunan Keluarga Sarawak Datuk Fatimah Abdullah berkata sekolah baharu itu yang terletak 2.5 kilometer dari sekolah asal, dibina dengan anggaran kos RM3 juta.

Bagi menyegerakan pembinaan sekolah itu, beliau berkata ia akan dibina menggunakan teknik Sistem Binaan Berindustri (IBS) dan sistem itu telah digunakan bagi pembinaan enam sekolah di negeri itu.

Fatimah berkata demikian pada sidang akhbar bersama Timbalan Ketua Menteri Datuk Amar Doughlas Uggah Embas, Anggota Dewan Undangan Negeri (ADUN) Saribas Mohd Razi Sitam dan Pengarah Pendidikan Negeri Rakayah Madon di bangunan Dewan Undangan Negeri di sini hari ini.

“Ini adalah langkah jangka panjang yang kami telah bincangkan dan dipersetujui oleh Ketua Menteri Tan Sri Adenan Satem.

BERNAMA


WARTAWAN BAKAL MELAHIRKAN ANAK MAUT DALAM LETUPAN KERETA

YAMAN: Seorang wartawan yang sedang dalam perjalanan ke hospital bagi melahirkan anak, maut dalam serangan bom di selatan bandar Aden, di sini.

Sementara suami mangsa yang juga seorang wartawan, Mahmud Al-Atmi mengalami kecederaan dalam kejadian tersebut.

Lapor Reuters, sumber polis memaklumkan hasil siasatan mendapati kenderaan pasangan terbabit telah dipasang peranti letupan dan meletup semasa Mahmud membawa isterinya, Rasha Abdullah Al Harazi ke hospital.

Kedua-dua wartawan tersebut bekerja di beberapa syarikat media tempatan dan asing sebelum ini.

Setakat ini tiada pihak yang mengaku untuk bertanggungjawab ke atas kejadian tersebut namun Mahmud percaya ia didalangi pemberontak Houthi.

Sebelum ini, bom kereta yang menyasarkan konvoi gabenor Aden telah membunuh sekurang-kurangnya enam orang.

Yaman telah dilanda keganasan sejak gerakan Houthi yang bersekutu dengan Iran menggulingkan kerajaan yang diiktiraf di peringkat antarabangsa dari ibu negara Sanaa, pada akhir 2014.—AlHijrah Online


COVID-19: 122 KES BAHARU, DUA KEMATIAN HARI INI

KUALA LUMPUR: Kes baharu jangkitan COVID-19 hari ini meningkat 17 kes berbanding semalam kepada 122 kes hari ini, menjadikan jumlah kumulatif kes dalam negara setakat 12 tengah hari tadi ialah 6,298 kes.

Ketua Pengarah Kesihatan, Datuk Dr Noor Hisham Abdullah berkata daripada jumlah itu, 52 adalah kes import, manakala 70 lagi adalah kes penularan tempatan.

“Sehingga kini, 27 kes positif COVID-19 sedang dirawat di Unit Rawatan Rapi dan daripada jumlah itu, 13 kes memerlukan bantuan pernafasan.

“Daripada maklumat terkini yang dilaporkan ke Pusat Kesiapsiagaan dan Respons Krisis Kebangsaan (CPRC), terdapat pertambahan dua lagi kes kematian berkaitan COVID-19. Justeru, jumlah kumulatif kes kematian COVID-19 di Malaysia adalah sebanyak 105 kes,” katanya pada sidang media harian COVID-19 di Putrajaya yang disiarkan stesen TV tempatan hari ini.

Dr Noor Hisham berkata berkata jumlah kes aktif dengan kebolehjangkitan COVID-19 adalah 1,780 kes.

Mengulas lanjut, beliau berkata Kementerian Kesihatan (KKM) memutuskan untuk menjalankan ujian saringan COVID-19 kepada pekerja dan penghuni pusat jagaan warga emas secara berfasa.

Dr Noor Hisham berkata ini kerana warga emas adalah kumpulan berisiko tinggi untuk jangkitan COVID-19.

Berdasarkan kajian kematian ke atas 99 daripada 105 kes kematian yang telah dilaporkan di Malaysia, kumpulan umur yang mempunyai bilangan kematian COVID-19 yang tertinggi adalah di antara 61 hingga 70 tahun. — AlHijrah Online


Harga petrol dan diesel kekal

PUTRAJAYA, 5
April – Kementerian Kewangan mengekalkan harga runcit minyak RON95, RON97 dan
diesel sehingga 12 April depan.

Harga runcit
bagi RON95 adalah RM2.08 seliter dan RON97, RM2.63 seliter manakala diesel,
RM2.18 seliter.

Kementerian
Kewangan melalui kenyataan media menjelaskan penetapan harga runcit produk
petroleum secara mingguan menggunakan formula Automatic Pricing Mechanism
(APM).

“Berdasarkan
pengiraan di bawah formula APM, harga runcit produk petrol RON95 dan diesel
bagi tempoh 6 April sehingga 12 April sepatutnya adalah sebanyak RM2.33 seliter
dan RM2.36 seliter masing-masing iaitu sama dengan harga minggu sebelumnya.

“Namun,
harga runcit produk petrol RON95 dan diesel bagi tempoh di atas adalah dikekalkan
pada paras RM2.08 seliter dan RM2.18 seliter selaras dengan keputusan kerajaan
untuk menstabilkan harga runcit bagi produk petroleum dan mengurangkan kos sara
hidup rakyat,” kata kenyataan itu hari ini. – Sinar Harian


CAMPAK BUKU: GAGAL MEMAHAMI ADAB LAHIRKAN GENERASI TIDAK HORMAT ILMU – PEJABAT MUFTI

KUALA LUMPUR: Baru-baru ini tular video pelajar mencampak buku ke dalam sungai dipercayai bagi ‘meraikan’ tamat menduduki peperiksaan Sijil Pelajaran Malaysia (SPM).

Video yang dikecam netizen itu turut mendapat perhatian Pejabat Mufti Wilayah Persekutuan.

“Kegagalan memahami adab akan melahirkan generasi yang tidak menghormati ilmu.

“Buku dan kertas catitan adalah kemuliaan penuntut ilmu,” kata Pejabat Mufti Wilayah Persekutuan menerusi laman Twitter rasminya merujuk kepada video pelajar mencampak buku tersebut.

Sementara itu berdasarkan ruang balas video tersebut, rata-rata netizen tidak senang dengan tindakan pelajar terbabit.

“Tuntut ilmu bukan sampai habis sekolah sahaja, tapi sampai bila-bila,” tulis seorang pengguna Twitter, Prince Qeer.

Lia seorang lagi pengguna Twitter berkata, tindakan pelajar itu amat menyedihkan.

“Sedih betul tengok video ini. Dulu masa belajar semmua buku simpan sebab hendak serah kepada adik-adik. Tidak cukup duit hendak beli baru setiap kali naik darjah atau tingkatan,” katanya.

Video tersebut dipercayai dirakam dan dimuat naik ke aplikasi TikTok sebelum tersebar di laman sosial lain seperti Facebook dan Twitter. – AlHijrah Online


PRESTASI SPM 2018 LEBIH BAIK DAN CEMERLANG

PUTRAJAYA, 14 Mac – Debaran 421,706 calon Sijil Pelajaran Malaysia (SPM) 2018 akhirnya tamat apabila keputusan telah diumumkan pada 10 pagi di seluruh negara hari ini.

Jumlah keseluruhan ini termasuklah sekolah Kementerian Pendidikan Malaysia (KPM), calon persendirian, sekolah swasta, sekolah agensi kerajaan selain KPM, sekolah menengah agama negeri dan sekolah menengah agama rakyat.

Mengikut laporan Analisis Keputusan Sijil Pelajaran Malaysia 2018, Gred Purata Nasional (GPN) direkodkan lebih baik iaitu 4.89 berbanding 4.90 pada 2017.

8,436 (2.2%) calon lulus dengan cemerlang, iaitu mendapat A+, A atau A- bagi semua mata pelajaran. Seramai 74,360 (19.0%) calon pula lulus dengan kepujian dengan mendapat sekurang-kurangnya gred C untuk semua mata pelajaran. Manakala 147,669 (37.7%) pula lulus dengan mendapat gred E untuk semua mata pelajaran.

Bagi pengetua cemerlang SMK Putrajaya Presint 16(1) yang dinobatkan sebagai Sekolah Harian Biasa Terbaik bagi kawasan Putrajaya, Ab. Aziz Mamat, kejayaan itu merupakan hasil kerjasama pelajar, ibu bapa, guru dan kakitangan sekolah.

“SMK Putrajaya Presint 16(1) mencatatkan kejayaan membanggakan di mana pada tahun ini kita berada pada kedudukan pertama dalam senarai sekolah harian biasa di Putrajaya . Ini adalah kejayaan yang kita kongsikan bersama-sama”.

Kegembiraan turut terpancar pada wajah pelajar-pelajar yang lega setelah penantian mendebarkan selama beberapa bulan berakhir.

Bagi Bethrisya Syaheira Mazlan, dia tidak menyangka akan mendapat 9A dan mengganggap keputusan cemerlang ini rezeki daripada Allah.

Sahabatnya pula, Soffea Qistina Mohd Yusoff dan Hafeza Afreen Mirza Mohammad Taiyab Beg mendapat 8A dan meskipun sedikit kecewa kerana tidak mendapat A untuk semua mata pelajaran, tetapi mereka bersyukur dengan keputusan diperolehi.

Lain pula situasinya dengan Muhammad Zamil Hakim Zukiple yang mendapat 7A. Dia berasa sangat terkejut apabila namanya tiada dalam senarai dan tidak dipanggil naik ke pentas walaupun telah memeriksa keputusan menerusi SMS terlebih dahulu. Dia ternyata sangat terkejut kerana menyangka keputusan menerusi SMS itu salah dan dia telah gagal dalam SPM. Namun dia menarik nafas lega apabila akhirnya guru mengumumkan namanya tersenarai kerana mendapat 7A dan mengakui berlaku kesilapan teknikal.

Ibu bapa yang hadir juga ternyata gembira dengan keputusan yang diperolehi anak masing-masing kerana menurut mereka, anak-anak telah berusaha sebaik mungkin untuk mendapat keputusan yang baik. Walau apa pun keputusan yang mereka perolehi, itu adalah bahagian rezeki mereka.


Tangguh bentang RUU Akta Gangguan Seksual

KUALA LUMPUR – Rang Undang-Undang Akta Gangguan Seksual tidak akan
dibentangkan pada persidangan Dewan Rakyat Mac depan bagi meneliti
semula secara menyeluruh hasil kajian impak.

Timbalan Menteri Pembangunan Wanita, Keluarga dan Masyarakat, Hannah Yeoh mahu akta itu nanti dapat diguna pakai dengan skop  yang lebih besar sekaligus memberi perlindungan secara menyeluruh, lapor Sinar Online.

“Ini kerana gangguan seksual bukan hanya berlaku di tempat kerja
tetapi juga di sekolah, universiti malah juga di rumah,” katanya kepada
pemberita ketika lawatan ke SMK Sains Seri Puteri, di sini, hari ini.

Tambah
 beliau, pihaknya akan mengambil langkah lanjut dengan melakukan
konsultasi bersama badan bukan kerajaan (NGO) berkaitan termasuk mangsa
gangguan seksual bagi melengkapkan rang undang-undang berkenaan.

“Bagaimanapun kita memang sasarkan untuk dibentangkan pada tahun ini,” katanya.

Pada
 Oktober tahun lalu, Hannah dilaporkan berkata akta berkenaan akan
digubal bagi menangani jenayah terbabit di tempat kerja dan hasil kajian
 impak akan dijadikan panduan menggubal akta itu.

Menurut laman
web Parlimen, Dewan Rakyat dijadualkan bersidang pada pada tiga sesi
mesyuarat pada tahun ini iaitu 11 Mac hingga 11 April, 1 Julai hingga 18
 Julai dan 7 Oktober hingga 5 Disember.

Dalam pada itu, Hannah
menyambut baik cadangan Ketua Pengarah Agensi Antidadah Kebangsaan
(AADK) Datuk Seri Zulkifli Abdullah, agar mewajibkan sesi kaunseling
terhadap ibu bapa yang anak mereka terjebak dalam penyalahgunaan dadah.

Ujarnya
 ia penting mengambil kira risiko kanak-kanak yang boleh menjadi mangsa
kepada individu terlibat dengan penyalahgunaan dadah sebagaimana
beberapa kes yang berlaku kebelakangan ini.


PENGASUH DERA BAYI DIREMAN EMPAT HARI

JOHOR BAHRU: Seorang pengasuh yang dipercayai mendera bayi di sebuah taska di kawasan Mutiara Rini, di sini, direman selama empat hari bermula hari ini.

Hakim Mahkamah Majistret Johor Bahru, R Salini, mengeluarkan perintah reman terhadap wanita berusia 21 tahun itu bagi disiasat mengikut Seksyen 31(1)(A) Akta Kanak-kanak 2001.

Terdahulu, Ketua Polis Johor Datuk Kamarul Zaman memaklumkan suspek berjaya ditahan kira-kira jam 2 pagi tadi di kawasan Bandar Selesa Jaya.

“Hasil siasatan mendapati suspek telah mendera mangsa yang merupakan kanak-kanak perempuan berumur 11 bulan dan kanak-kanak lelaki 9 bulan,” kata Kamarul.

Kes disiasat di bawah Seksyen 31(1)(a) Akta Kanak-Kanak 2001 yang boleh dikenakan hukuman penjara maksimum 10 tahun atau denda tidak lebih daripada RM20,000 atau kedua-dua sekali, jika sabit bersalah.—AlHijrah Online


MAYAT WANITA HILANG DI INDONESIA DITEMUKAN DALAM PERUT ULAR SAWA

JAKARTA: Seorang wanita berusia 54 tahun yang dilaporkan hilang di sebuah perkampungan terpencil di wilayah Jambi, Sumatera Indonesia, ditemukan mati dalam perut seekor ular sawa yang dipercayai telah menelannya.

Mangsa dikenali sebagai Jahrah, seorang penoreh getah dari kampung Terjun Gajah, Kabupaten Tanjung Jabung Barat, telah pergi ke ladang getah milik keluarga seorang diri.

Jahrah lazimnya akan pulang sebelum matahari terbenam, tetapi pada Ahad lalu beliau tidak pulang ke rumah walaupun hari telah gelap, kata Ketua Polis Daerah Betara Jambi S. Harefa kepada media tempatan.

Suaminya yang bimbang mengenai keselamatannya hanya menemui alas kaki, pisau penoreh getah, tudung dan jaket pada malam kejadian.

Pada pagi Isnin, suami dan saudara maranya menemui seekor ular sawa sepanjang tujuh meter.

Mereka tidak mempunyai pilihan selain membunuh ular itu dan membelah perutnya, kata Harefa.

Mayat wanita yang hilang itu ditemukan di dalam perut ular sawa berkenaan, manakala sebahagian besar anggota masih sempurna setelah ditelan keseluruhannya.

Pada 2017, seorang petani berusia 25 tahun ditemukan mati di dalam perut ular sawa di Salubiro, wilayah Sulawesi Barat. – AlHijrah Online


AKHLAK TERPUJI BENTENG HINDARI AMALAN KORUPSI

Oleh: Datuk Dr Luqman Abdullah & Muhammad Ammar Harith Idris

Sejak akhir-akhir ini, terdapat banyak laporan mengenai jenayah korupsi seperti penyalahgunaan kuasa, penyelewengan dana, pecah amanah dan rasuah. Berdasarkan Indeks Persepsi Rasuah (CPI) bagi tahun 2021, Malaysia telah mencatatkan skor yang rendah sehingga jatuh pada kedudukan yang ke-62 berbanding 58 pada tahun yang sebelumnya. Hal ini secara tidak langsung menimbulkan persepsi serta gambaran yang negatif terhadap negara. Lebih-lebih lagi apabila jenayah rasuah mula dilihat sebagai suatu yang normal. Perbuatan-perbuatan seperti memberi suapan, duit kopi dan pemberian “hadiah” pula tidak dianggap sebagai kesalahan.

Bagi pihak kerajaan beberapa langkah telah diambil dalam membendung jenayah rasuah. Antaranya penggubalan Akta Suruhanjaya Pencegahan Rasuah Malaysia (SPRM) 2009, perangkaan Pelan Integriti Nasional (PIN), Pelan Anti Rasuah Nasional (NACP), penubuhan Pusat Governans, Integriti & Anti-Rasuah (GIACC) dan lain-lain.

Pada masa yang sama, para agamawan juga telah memberikan nasihat-nasihat melalui ceramah, khutbah dan perkongsian di media sosial. Pihak Pejabat Mufti Wilayah Persekutuan (PMWP) juga mengambil inisiatif dengan menghasilkan beberapa bentuk penulisan mengenai rasuah sebagai panduan kepada masyarakat. Antara tujuannya adalah bagi membimbing masyarakat agar menghindari rasuah dan pintu-pintu yang boleh mendorong ke arahnya kerana ia termasuk dalam kategori dosa besar di sisi syariat Islam.

Semua pihak mencadangkan pelbagai langkah terbaik dalam usaha mencegah jenayah ini.  Walau apa pun cadangan yang diutarakan perkara asas yang kita semua boleh sepakati  bahawa faktor yang mendorong terhadap penglibatan rasuah adalah kerana ketirisan dari sudut integriti, etika kerja, sifat tamak dan sebagainya.

Oleh itu, selain daripada penekanan terhadap aspek penguatkuasaan undang-undang, pembudayaan nilai-nilai murni dalam kehidupan juga amat penting dalam melahirkan masyarakat yang memiliki jati diri yang tinggi. Sebagai umat Islam, selain daripada aspek aqidah dan syariah, perkara-perkara yang bersangkutan dengan tingkah laku dalam kehidupan juga amat dititik beratkan. Akhlak menjadi ukuran terhadap sejauh mana komitmen individu untuk mengamalkan syariat dalam kehidupan mereka.

Dalam konteks pengukuran tahap keagamaan, individu yang memiliki komitmen yang tinggi terhadap agama adalah mereka yang membuktikan keimanan mereka kepada Allah SWT dengan mentaati setiap perintah dan larangan daripadaNya. Oleh itu, orang-orang yang benar beriman bukan sahaja melaksanakan kewajipan asas sebagai seorang Muslim, bahkan turut menampilkan akhlak yang terpuji berdasarkan kemuliaan akhlak Rasulullah SAW.

Perkara ini bertepatan dengan hadis Rasulullah SAW, baginda bersabda:

“Sesungguhnya aku telah diutus bagi menyempurnakan akhlak yang baik”.

Imam al-Ghazali menjelaskan secara terperinci mengenai akhlak. Antaranya berdasarkan pembahagian sifat warak kepada beberapa kategori iaitu memelihara diri daripada perkara-perkara yang telah diharamkan menerusi fatwa para fuqaha’ (al-‘udul), mencegah diri daripada perkara-perkara syubhah yang boleh membawa kepada haram (al-salihin), menjauhi perkara-perkara harus yang boleh jatuh kepada haram (al-muttaqin) dan mengelakkan diri daripada sebarang perkara yang boleh menjejaskan niat untuk bertaqwa kepada Allah (al-siddiqin).

Pembahagian tersebut memberi penekanan terhadap pembinaan karakter individu yang berakhlak, beretika serta mempunyai jati diri yang tinggi amat penting dalam membentuk masyarakat yang menolak amalan korupsi dan rasuah. Sehubungan itu, proses-proses seperti internalisasi dan sosialisasi berhubung pengharaman rasuah atau kerosakannya dalam kehidupan perlu dimulakan sejak dari awal lagi.

Dalam konteks kekeluargaan, ibu bapa dan keluarga wajar mendidik anak-anak mereka dengan nilai-nilai murni terutamanya dalam urusan yang melibatkan pengurusan wang, pertukaran barang, pemberian hadiah dan lain-lain. Hal ini demikian kerana, sejak dari usia yang kecil lagi anak-anak perlu didedahkan secara tidak langsung dengan jalan-jalan yang boleh mendorong kepada dosa serta jenayah rasuah. Selain itu, ibu bapa juga boleh menerapkan nilai kebencian terhadap rasuah dan salah guna kuasa dengan menyifatkan ia sebagai sesuatu yang jahat, berdosa besar dan akan diberikan balasan buruk pada hari Akhirat kelak. Perkara ini juga secara tidak langsung dapat membantu melahirkan kebencian terhadap rasuah kerana menganggap ia sebagai kesalahan yang besar dalam agama dan norma setempat.

Selain itu, para agamawan dan pemimpin masyarakat juga wajar menekankan isu adab dan akhlak dalam membimbing masyarakat untuk meningkatkan amalan-amalan kebaikan yang mendekatkan diri kepada Allah SWT serta memelihara diri daripada perbuatan-perbuatan maksiat serta dosa. Penekanan sudah tentu dapat mengajak masyarakat untuk menjauhi perbuatan yang terkutuk seperti korupsi, penyelewengan kuasa, rasuah dan sebagainya.

Penekanan yang sama perlu dibawa dalam sistem Pendidikan. Institusi pendidikan sama ada di peringkat sekolah dan pengajian tinggi wajar untuk merangka suatu pengajian khusus mengenai jenayah kolar putih dalam silibus pengajian yang menekankan aspek etika dan akhlak. Hal ini bagi memberikan kefahaman kepada para pelajar tentang latar belakang jenayah ini, ciri-ciri serta jalan-jalan yang boleh mendorong ke arahnya.

Pihak kerajaan juga perlu dilihat memainkan peranan yang bersungguh-sungguh dalam menghadapi isu korupsi seperti mengenakan tindakan yang tegas terhadap mana-mana individu berprofil tinggi untuk mengelak gambaran massa yang melihat tiada keseriusan dalam mengubah keadaan yang ada walaupun pelbagai usaha yang dilakukan. Budaya yang fasid ini jika gagal dikikis dan  sentiasa wujud dalam masyaraka, sudah tentu akan terus mencalarkan nama baik negara di persada antarabangsa.

Oleh yang demikian, usaha membanteras jenayah perlu dilaksanakan secara menyeluruh. Antaranya adalah dengan memfokuskan terhadap pembinaan karakter individu serta masyarakat yang berkualiti, memiliki jati diri yang tinggi dan mempunyai etika yang baik dalam menjalani kehidupan seharian. Pengabaian terhadap aspek akhlak dan adab dalam kehidupan inilah yang kemudiannya mendorong seseorang itu untuk melibatkan diri mereka dalam jenayah seperti korupsi.

Penulis, Datuk Dr Luqman merupakan Mufti Wilayah Persekutuan manakala Muhammad Ammar Harith Idris merupakan Pegawai Penyelidik, Pejabat Mufti Wilayah Persekutuan.

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


Tiada kena mengena dengan Sungai Kim Kim: Exco

PASIR GUDANG – Kerajaan Johor menafikan insiden gangguan kesihatan  melibatkan murid Sekolah Agama Taman Mawar semalam mempunyai kaitan dengan pencemaran yang berlaku di Sungai Kim Kim Mac lalu.

Exco Kesihatan, Kebudayaan dan Warisan Negeri, Mohd Khuzzan Abu Bakar berkata, perkara itu dilihat daripada faktor jarak dan hasil siasatan  dilakukan agensi terlibat sejak semalam.

“Setakat ini tidak (ada kena mengena dengan Sungai Kim Kim), jaraknya jauh, lebih kurang enam kilometer dari kawasan sekolah. Buat masa ini pemantauan sedang giat dilakukan dan kita akan maklum secepat mungkin.

“Siasatan dilakukan juga mengesahkan tiada sebarang kejadian  pembuangan atau pelupusan sisa buangan berjadual di kawasan sekitar,”  katanya pada sidang media di Bilik Gerakan Operasi Pemantauan di Stadium Pasir Gudang di sini hari ini.

Dalam pada itu, menurutnya, mangsa terlibat yang menerima rawatan di hospital berada dalam keadaan stabil dan baik malah jumlah pesakit yang menerima rawatan sudah menurun kepada enam mangsa berbanding 15 semalam.

“Kita terima maklumat  terdapat 15 mangsa terdiri daripada 13 murid dan dua wanita dewasa dihantar mendapatkan rawatan di hospital. Keadaan pesakit stabil dan hanya ditempatkan di wad biasa.

“Sehingga kini, beberapa daripada mereka sudah dibenarkan pulang, dan hanya enam sahaja yang masih menerima rawatan,” katanya. – SINAR HARIAN


BAPA BUNUH BAYI DIREMAN, DISYAKI MENGAMAL AJARAN SESAT

BACHOK: Seorang pekebun yang merupakan suspek kes bunuh bayi berumur lapan bulan direman selama tujuh hari.

Majistret Mohd Dinie Syazwan Ab Shukor mengeluarkan perintah reman selepas mendengar permohonan daripada pihak polis di Mahkamah Majistret Bachok, pagi tadi.

Perintah reman tersebut dibuat mengikut Seksyen 117 Kanun Prosedur Jenayah bagi membolehkan siasatan dijalankan di bawah Seksyen 302 Kanun Keseksaan.

Ketua Polis Kelantan, Deputi Komisioner Shafien Mamat Shafien tidak menolak kemungkinan, bahawa suspek ada kaitan dengan ajaran sesat.

Suspek tiba di mahkamah menaiki kenderaan polis namun enggan keluar dan membaca beberapa ayat Al-Quran, dengan alasan ingin berdoa.

Bagaimanapun, polis terpaksa mengusung lelaki itu untuk masuk ke dalam mahkamah selepas 10 minit memujuk suspek untuk memberi kerjasama.

Menurut laporan media semalam, kulit leher mayat bayi itu mengelupas setelah dilumur dengan garam kasar, selain kesan lebam di seluruh anggota badan.

Dalam insiden pembunuhan menyayat hati itu, bayi tersebut dipercayai dibunuh suspek yang juga bapanya menggunakan objek tumpul sebelum mangsa dilumurkan dengan garam dan disimpan di dalam karung guni yang disorok di bahagian dapur rumah.

Ibu kepada bayi itu yang berusia 32 tahun, dikurung di dalam bilik semasa kejadian berlaku dan kesan lebam turut dikesan di tangannya.

Suspek dipercayai mengalami masalah mental, kerana bercerita tentang hantu dan perkara yang tidak masuk akal kepada jirannya sejak dua minggu lalu.

Sehingga kini, suspek tidak memberi keterangan, sebaliknya berzikir dan memaklumkan dia mendengar suara malaikat sebelum membunuh bayinya itu.

Hasil bedah siasat yang dilakukan di Hospital Raja Perempuan Zainab Dua, polis mengesahkan bayi itu cedera di kepala yang berkemungkinan akibat hentakan atau terjatuh.–AlHijrah Online


COVID-19: JEPUN TUTUP LALUAN PENDAKIAN GUNUNG FUJI

ANKARA: Jepun hari ini memutuskan menutup Gunung Fuji dari pendaki pada musim panas ekoran penularan wabak COVID-19, lapor media tempatan.

Gunung Fuji, gunung volkano, gunung tertinggi di Jepun dengan ketinggian 3,776 meter di atas paras laut adalah tarikan pelancongan negara matahari terbit itu.

Ini adalah kali pertama dalam tempoh 60 tahun semua laluan menuju ke gunung itu ditutup, demikian laporan Kyodo News dipetik agensi berita Anadolu.

Terletak di tengah wilayah Shizuoka di sepanjang perairan pasifik, terdapat tiga laluan utama ke puncak Gunung Fuji yang juga tapak warisan dunia UNESCO.

Musim mendaki bermula Julai hingga September setiap tahun.

Pihak berkuasa Shizuoka mengumumkan hari ini yang ia tidak akan membuka sebarang laluan bagi musim pendakian tahun ini.

Wilayah tengah Yamanashi pula mengumumkan ia juga tidak akan membuka laluan keempat ke puncak gunung itu, yang juga pilihan 60 peratus pendaki ke Gunung Fuji.

Pihak berkuasa juga memutuskan menutup semua kabin di sepanjang laluan itu.

Tahun lalu, seramai 236,000 individu mendaki gunung itu.

Jepun merekodkan lebih 16,000 kes koronavirus dengan 769 darinya maut. — Terjemahan AlHijrah Online


MANGSA MABUK TRAUMA SEPANJANG HAYAT!

Muhammad Saufi Ahmad, 30, patah tulang peha kerana dilanggar pemandu mabuk dalam satu insiden di ibu negara enam bulan lalu.

Ketika itu Muhammad Saufi dalam perjalanan pulang ke rumah selepas selesai bermain bola sepak bersama rakannya di padang berdekatan rumahnya di Segambut, sebelum dirempuh dari arah depan oleh kenderaan dipandu pemabuk sekitar jam 7.30 petang.

Kejadian itu menyebabkan beliau trauma dan patah tulang peha kanan. Ikuti laporan Berita AlHijah siaran 7 Jun 2020 mengenai nasib malang mangsa pemandu mabuk itu. — AlHijrah Online.


TOL PERCUMA SEMPENA HARI RAYA AIDILFITRI

KUALA LUMPUR: Sempena sambutan perayaan Aidilfitri yang dijangka pada 3 Mei 2022, kerajaan bersetuju untuk memberikan tol percuma dan diskaun tol kepada Keluarga Malaysia yang pulang berhari raya.

Perdana Menteri Datuk Seri Ismail Sabri Yaakob berkata pemberian tol percuma itu melibatkan lebuh raya milik Kumpulan PLUS Malaysia Berhad (PLUS) yang menghubungkan jaringan lebuh raya utara – selatan dan Anih Berhad (ANIH) yang menghubungkan lebuh raya pantai timur (LPT).

Ujarnya tol percuma di lebuh raya PLUS dan LPT itu akan diberikan pada 30 April serta 1,7, dan 8 Mei.

“Ia akan bermula pada jam 12 tengah malam pada 30 April 2022 (Sabtu) sehingga jam 11:59 malam pada 1 Mei 2022 (Ahad) kepada semua kelas kenderaan.

“Tidak seperti tahun-tahun sebelum ini, pemberian tol percuma di Lebuh Raya Utara – Selatan dan LPT juga akan diberikan juga untuk pulang semula ke kediaman masing-masing bermula jam 12 tengah malam pada 7 Mei 2022 (Sabtu) hingga jam 11:59 malam pada 8 Mei 2022 (Ahad) kepada semua kelas kenderaan,” katanya dalam kenyataan hari ini.

Sementara itu Ismail Sabri memaklumkan tawaran diskaun tol antara 30 peratus dan 50 peratus akan diberikan kepada lebuh raya-lebuh raya lain pada tarikh dan masa yang sama kepada semua kelas kenderaan.

Beliau berharap dengan pemberian tol percuma dan diskaun tol sempena perayaan Aidilfitri pada tahun ini akan memeriahkan lagi sambutan Aidilfitri bersama-sama orang tersayang.

“Keputusan kerajaan ini juga mengambil kira impak pandemik kepada sumber pendapatan sebahagian besar Keluarga Malaysia sebelum ini dan bagi mengurangkan bebanan pengguna lebuh raya terutamanya golongan berpendapatan rendah.

“Pada masa yang sama, saya berharap kita sebagai Keluarga Malaysia dapat bertoleransi dan sentiasa bersabar dengan kehadiran jutaan kenderaan di lebuh raya sepanjang musim perayaan yang bakal tiba ini,” katanya.

— AlHijrah Online


SATU KAMPUNG PELUK ISLAM

LAHAD DATU: Keprihatian pendakwah, Ustaz Ebit Lew terhadap golongan kurang bernasib baik sememangnya dikagumi ramai pihak.

Bantuan disampaikan beliau bukan sahaja berbentuk wang tunai dan barangan, tetapi juga sokongan moral melalui kata-katanya yang lembut dan menyentuh hati.

Terbaharu dalam perkongsian di laman Facebook rasminya, Ebit Lew berkongsi kegembiraannya apabila kira-kira 157 orang di Pulau Tatagan Semporna mengucap syahadah tanpa paksaan ketika beliau ke sana dalam misi untuk menghantar bantuan.

“Saya ke sana untuk beri bantuan. Dengar mereka susah dan putus bekalan makanan. Mereka susah sangat. Bajau laut kumpulan manusia tanpa negara. Tengok anak kecil terus menangis. Berebut-rebut datang dekat saya. Mereka beri nama anak selepas setahun kerana risiko kematian tinggi untuk anak bawah setahun.

“Tiba-tiba ramai tanya saya siapa tuhan. Tuhan tu apa. Saya terus sebak. Saya dengan penterjemah tanya pernah tak sesiapa terangkan tentang agama. Mereka jawab tiada. Kami tak tahu. Tolong bagitahu kami. Saya terus sebak. Saya kumpulkan semua dikeliling bot tadi,” katanya.

Ujar Ebit Lew, penduduk kampung dari suku Bajau Laut atau sering dipanggil “gipsi laut” itu percaya dengan perkongsiannya tentang keindahan Islam dan terus melafazkan syahadah.

Beliau turut memaklumkan akan terus menghulurkan bantuan makanan di seluruh kampung atas laut itu dan kini sedang berusaha untuk membina sekolah dan guru agama untuk mengajar penduduk di situ. — AlHijrah Online


TH MINTA PENDEPOSIT KEMAS KINI MAKLUMAT PERIBADI, ELAK SURAT HAJI TIDAK DITERIMA

KUALA LUMPUR: Tabung Haji (TH) meminta pendeposit untuk mengemas kini maklumat peribadi masing-masing sekiranya terdapat sebarang perubahan pada alamat, nombor telefon dan penamaan waris.

Pengarah Eksekutif Haji TH, Datuk Seri Syed Saleh Syed Abdul Rahman berkata, perkara itu bertujuan memudahkan pihak TH menghubungi pendeposit serta mengelakkan kes surat tawaran haji tidak diterima kerana bertukar alamat.

“Surat tawaran tunai haji bagi tahun hadapan akan dikeluarkan sebaik sahaja pihak TH menerima ketetapan daripada kerajaan Arab Saudi berkaitan dengan pelaksanaan haji.

“Untuk makluman semua, TH masih belum menerima sebarang pengumuman rasmi daripada kerajaan Arab Saudi berkaitan perincian musim haji tahun hadapan,” katanya menerusi kenyataan hari ini.

Aplikasi tersebut juga boleh digunakan bagi menyemak pendaftaran haji, surat tawaran haji, jadual penerbangan serta perkhidmatan lain seperti urusan pindahan simpanan, semakan baki dan sebagainya.

Pendeposit juga boleh mengemas kini butiran peribadi di mana-mana pejabat cawangan TH, pusat perkhidmatan TH dan Pusat Transformasi Bandar (UTC). — AlHijrah Online


DUA LELAKI PARAH DITETAK DALAM PERGADUHAN DI CHERAS

KUALA LUMPUR: Dua lelaki cedera parah akibat ditetak dengan parang dalam pergaduhan di Jalan Mutiara Raya, Cheras, awal pagi semalam.

Ketua Polis Daerah Cheras ACP Zam Halim Jamaluddin berkata hasil siasatan dijalankan, seorang wanita tempatan berusia 39 tahun ditahan pada 7.30 malam tadi di Taman Seri Aman, Cheras

Beliau berkata polis menerima makluman daripada anggota Ronda Cegah Jenayah dari Balai Cheras pada 4 pagi itu, mengenai satu kes pergaduhan melibatkan dua mangsa lelaki tempatan.

“Mangsa cedera di bahagian leher, lengan dan tangan akibat pergaduhan tersebut,” katanya dalam kenyataan hari ini.

Beliau turut menasihati orang ramai supaya tidak membuat sebarang spekulasi mengenai kejadian itu.–AlHijrah Online


POLIS KENAL PASTI DALANG UTAMA DAN INDIVIDU TERLIBAT SABOTAJ MYIMMS

PETALING JAYA, 1 Jun – Polis telah mengenal pasti dalang utama yang merupakan warga tempatan dan beberapa individu dipercayai terlibat dalam kegiatan mensabotaj Sistem Imigresen Malaysia (myIMMs).
Timbalan Ketua Polis Negara Datuk Seri Noor Rashid Ibrahim berkata kesemua individu yang dikenal pasti itu akan ditahan dalam masa terdekat namun tidak mendedahkan jumlah tangkapan yang akan dilakukan.

“Mereka ini merupakan sindiket tempatan yang menjalankan kegiatan sabotaj itu. Pada mulanya mereka berjaya ‘memikat’ seorang dua pegawai imigresen untuk terlibat dalam kegiatan ini dan lama-kelamaan menyaksikan lebih ramai lagi pegawai terlibat,” katanya dalam sidang media selepas melancarkan penubuhan Polis Bantuan Sime Darby Property di sini, hari ini.

Mengulas mengenai kenyataan Ketua Pengarah Jabatan Imigresen Datuk Seri Sakib Kusmi yang mengatakan terdapat penglibatan sindiket antarabangsa dalam kegiatan sabotaj itu, Noor Rashid berkata sindiket antarabangsa itu dipercayai bekerjasama dengan sindiket tempatan bagi menjalankan kegiatan berkenaan di dalam negara.

Ditanya sama ada polis akan memohon bantuan polis antarabangsa bagi mengenal pasti sindiket antarabangsa itu, beliau berkata buat masa ini, polis hanya memberi fokus dalam melumpuhkan sindiket tempatan terlebih dahulu.

Datuk Sakib Kusmi

Semalam, Sakib mendedahkan 37 pegawai Jabatan Imigresen dikenakan tindakan tatatertib sejak Februari lepas kerana terlibat dengan kegiatan sabotaj myIMMs. Katanya, daripada jumlah itu, 15 orang telah dibuang kerja, 14 orang digantung kerja dan lapan orang lagi ditangguh pergerakan gaji.

Laporan Ketua Audit Negara 2015 Siri 1 menyatakan myIMMs yang dibangunkan bagi menyokong operasi utama Jabatan Imigresen kurang memuaskan dan menyebabkan objektifnya terjejas.

Mengenai pelancaran unit polis bantuan Sime Darby Property, Noor Rashid memuji usaha dan dedikasi syarikat itu dalam meningkatkan keselamatan komuniti yang sejajar dengan Strategi Lautan Biru Negara (NBOS) yang menekankan keselamatan orang ramai.

“Teras utama kerjasama ini ialah bagaimana Polis Diraja Malaysia membantu syarikat korporat seperti Sime Darby Property meningkatkan kemampuan dan keupayaannya untuk menyumbang kepada keselamatan komuniti dan orang awam, katanya.

Sementara itu, Pengarah Urusan Sime Darby Property Datuk Jauhari Hamidi pula melihat penubuhan polis bantuan sebagai salah satu daripada pendekatan syarikat untuk mengukuhkan tahap keselamatan pada semua peringkat dan projek bandar baharu Sime Darby di masa hadapan, dengan matlamat untuk mewujudkan persekitaran yang lebih selamat untuk komuniti.

“Kumpulan pertama terdiri daripada 32 kakitangan, akan dihantar ke beberapa bandar dan projek pembangunan terpilih untuk masa ini dan kami merancang untuk membesarkan lagi unit ini dengan kakitangan terlatih ditempatkan di seluruh bandar dibangunkan kami nanti,” katanya.

BERNAMA


WANITA MAUT LANGGAR TONG SAMPAH

KLANG: Seorang penunggang motosikal maut manakala pemboncengnya cedera selepas motosikal dinaiki mereka melanggar sebuah tong sampah yang diletakkan di tepi Jalan Kampung Delek, di sini semalam.

Ketua Polis Daerah Klang Selatan ACP Cha Hoong Fong berkata, mangsa, Nurul Fazira Abdullah, 21, bersama rakannya dalam perjalanan dari arah Sungai Udang menghala ke Kampung Delek, kira-kira 7.40 petang.

“Apabila sampai di tempat kejadian, motosikal ditunggang mangsa dan rakannya telah berlanggar dengan tong sampah milik pihak berkuasa tempatan (PBT) yang berada di bahu sebelah kiri jalan.

“Mangsa (Nurul Fazira) tidak dapat mengawal motosikal jenis Modenas ditunggangnya sebelum terbabas,” katanya, hari ini.

Penunggang motosikal disahkan meninggal dunia di lokasi kejadian manakala pembonceng perempuan berusia 13 tahun dilapor mengalami kecederaan di tangan dan telah dikejarkan ke Hospital Tengku Ampuan Rahimah (HTAR) Klang.

Katanya, kemalangan yang berlaku mengakibatkan motosikal mangsa rosak dan kes disiasat di bawah Seksyen 41(1) Akta Pengangkutan Jalan 1987.

“Orang ramai yang mempunyai maklumat berkaitan kejadian terbabit boleh hubungi Pegawai Penyiasat kes, Inspektor Mohd Yunos Abd Rahim di talian 011-25300305,” katanya.—AlHijrah Online


KLFW 2022: BERFESYEN JANGAN SAMPAI PERSENDA AGAMA – IDRIS AHMAD

KUALA LUMPUR: Menteri di Jabatan Perdana Menteri (Hal Ehwal Agama) Datuk Idris Ahmad menegaskan masyarakat untuk tidak memainkan serta membuat provokasi terhadap agama Islam.

Beliau memberi reaksi berhubung penampilan individu seolah-olah mempersendakan agama menerusi pemakaiannya sempena Kuala Lumpur Fashion Week (KLFW) di ibu negara, baru-baru ini.

Ujarnya, setiap rakyat berhak menganuti agama masing-masing untuk mencapai kedamaian dan perpaduan yang utuh namun perlu menjaga sensitiviti agama lain.

“Pihak berkuasa perlu ambil tindakan segera terhadap individu tersebut supaya perkara ini dapat dibendung.

“Individu tersebut perlu diberikan hukuman agar dapat memberi pengajaran kepada orang lain,” katanya semasa ditemui Wartawan Berita AlHijrah.

Sebelum ini tular di media sosial seorang lelaki berbangsa Cina memakai songkok dan memakai baju separa bogel semasa KLFW 2022 di ibu kota.

Tindakan tersebut mengundang kecaman orang ramai yang tidak berpuas hati dengan tindakan lelaki itu.–AlHijrah Online


POLIS BURU LELAKI DISYAKI DERA BAYI PEREMPUAN BERUSIA 11 BULAN

KUALA LUMPUR: Seorang bayi perempuan berusia 11 bulan cedera dipercayai didera teman lelaki ibunya di sebuah unit pangsapuri di Setapak di sini hari ini.

Bayi itu cedera di bahagian belakang badan, bengkak di bibir serta lebam pada kedua-dua belah matanya kini dirawat di Hospital Kuala Lumpur, kata Timbalan Ketua Polis Daerah Wangsa Maju DSP D. Saralathan.

Sehubungan itu, polis kini mengesan seorang lelaki tempatan berumur 31 tahun bagi membantu siasatan kes itu.

“Lelaki terbabit melarikan diri sebelum polis tiba di lokasi kejadian,” katanya dalam kenyataan hari ini.

Beliau berkata siasatan awal polis mendapati punca bayi itu dipukul adalah kerana membuat bising dan ibu bayi berkenaan dikatakan cuba menghalang teman lelakinya itu tetapi tidak berdaya.

Kes disiasat mengikut Seksyen 31(1) Akta Kanak-Kanak dan polis meminta orang ramai yang mempunyai maklumat berkenaan kes itu menghubungi Ibu Pejabat Polis Daerah Wangsa Maju menerusi talian 03-92899222 atau Hotline Polis Kuala Lumpur 03-21159999 atau balai polis berhampiran.

Semalam, tular kejadian seorang lelaki mendera bayi perempuan berusia 11 bulan. –AlHijrah Online


‘MENTERI DI LUAR NEGARA BALIK SEGERA!‘ – PM

KUALA LUMPUR: Semua menteri yang bercadang untuk bercuti ke luar negara dalam masa terdekat diarah untuk membatalkan hasrat tersebut.

Perdana Menteri Datuk Seri Ismail Sabri Yaakob berkata beliau juga mengarahkan menteri yang berada di luar negara ketika ini untuk segera pulang bagi membantu Keluarga Malaysia yang dalam kesusahan.

“Mereka yang masih bercuti dan sebagainya batalkan percutian masing-masing sehingga selesai semua masalah banjir.

“Mana yang ada di luar negara yang ada penerbangan balik diminta balik segera supaya kita bersama rakyat yang dalam kesusahan,” katanya hari ini.

Perkongsian Ismail Sabri di laman Instagram itu mendapat reaksi positif rakyat yang rata-rata bersetuju dengan arahan tersebut. — AlHijrah Online


WARGA EMAS RENTUNG DALAM KEBAKARAN DI MENGLEMBU

IPOH: Seorang lelaki warga emas ditemukan rentung dalam kebakaran di rumahnya di Jalan Menglembu Barat, Menglembu dekat sini pagi tadi.

Ketua Polis Daerah Ipoh ACP Yahaya Hassan dalam kenyataan berkata pihaknya menerima panggilan kecemasan kira-kira 5.49 pagi dan mayat Loo Kok Chan, 79, ditemukan pasukan penyelamat selepas kebakaran berjaya dipadamkan sejam kemudian.

Beliau berkata anggota Balai Bomba dan Penyelamat Pasir Puteh yang tiba di lokasi mendapati kebakaran di rumah jenis kekal itu telah merebak ke rumah bersebelahan sekali gus mengakibatkan kedua-dua rumah musnah 80 peratus.

Menurut Yahaya, dua penghuni rumah bersebelahan tidak mengalami kecederaan manakala mayat Loo diserahkan kepada polis untuk tindakan lanjut.

“Punca kejadian serta kerugian masih dalam siasatan pihak polis dan bomba,” katanya.-AlHijrah Online


Utusan Melayu mungkin ditutup dalam masa beberapa minggu

KUALA LUMPUR – Syarikat Utusan Melayu mungkin akan ditutup dalam masa
terdekat kerana syarikat tidak mempunyai duit untuk membayar gaji yang
tertunggak dan pada masa akan datang serta gagal melupuskan aset yang ada.

Menurut Presiden Kesatuan Kebangsaan Wartawan (NUJ) cawangan Utusan
Melayu, Mohd Taufek Razak berkata, keputusan itu hasil perbincangan pengurusan
syarikat akhbar berkenaan di Kementerian Sumber Manusia pagi tadi.

“Pagi tadi kami mengadakan perjumpaan dengan pihak pengurusan termasuk Pengerusi
Eksekutif, Datuk Abdul Aziz Sheikh Fadzir. Mereka telah pun membuat keputusan
bahawa Utusan memang tak ada duit untuk bayar gaji kami walaupun tertunggak dan
pada masa akan datang. Ini kerana mereka tidak mempunyai wang dan gagal untuk
melupuskan aset Utusan yang ada, jadi mereka telah pun mengugut kami mereka
akan menutup utusan,” katanya.

Lebih 100 pekerja Utusan Melayu (Malaysia) Berhad mengadakan piket di
luar ibu pejabat syarikat itu sekitar jam 1 petang tadi bagi menuntut tunggakan
gaji mereka yang tertangguh sejak Jun hingga Ogos lalu.

Menurut kakitangan Utusan, Nik Muhd Hasmazi Hassan, Utusan berjanji pada
6 Ogos lepas untuk membayar gaji mereka, namun pembayaran itu ditangguhkan
melalui satu memo yang mengatakan syarikat tidak dapat menunaikan janji kerana
masalah teknikal.

“Lepas itu senyap (setelah memo diberikan), jadi kami ini apa
sebenarnya? Macam kami ini tiada nilai, sedangkan kami terpaksa meminjam untuk
datang bekerja. Kami tak pernah tinggalkan kerja,” katanya.

Bekas wartawan Utusan Malaysia, Siti Ainiza Kamsari yang telah mengambil
Skim Pemisahan Sukarela (VSS) berkata, keadaan amat sukar bagi 700 staf utusan
yang terpaksa berhenti dan tiada sumber kewangan untuk membiayai keperluan
keluarga.

Sebelum itu, Setiausaha Agung Kesatuan Kebangsaan Wartawan (NUJ) Malaysia,
Chin Sung Chew memaklumkan usaha piket itu dibuat setelah tiada sebarang
tindakan dibuat oleh Utusan Melayu (Malaysia) Berhad untuk membantu nasib
kakitangannya walaupun pelbagai desakan telah dilakukan.


JABATAN HAL EHWAL AGAMA TERENGGANU PERJELAS ISU GAJI IMAM RAWATIB

KUALA LUMPUR: Masyarakat perlu faham skop tugasan imam rawatib terlebih dahulu sebelum membuat sebarang tohmahan berhubung bayaran elaun yang diberikan.

Itu yang ditegaskan Penolong Pesuruhjaya IV, Bahagian Pengurusan Masjid, Jabatan Hal Ehwal Agama Terengganu, Ahmad Ridhwan Md Radzi selepas melihat pelbagai kecaman berunsur menghina institusi Islam.

Jelasnya, orang awam perlu cakna tugas jawatan imam rawatib tersebut berbeza bagi setiap negeri dan tidak tertakluk di bawah jabatan agama negeri masing-masing, malah ia berada di bawah kuasa masjid yang terlibat.

“Di Terengganu, imam rawatib dilantik di dalam ahli kariah dan gaji atau elaun dibayar sendiri oleh masjid tersebut.

“Secara mudahnya, kita boleh menggelar imam rawatib ini sebagai imam ‘separuh masa’ kerana tugasnya secara am hanya akan menampung kekurangan imam utama sekiranya tidak dapat hadir atas faktor kesihatan atau sedang mengerjakan ibadah umrah dan haji.

“Sebagai contoh yang lebih mudah imam rawatib hanya akan bertugas sebanyak lima hingga sepuluh waktu sahaja dalam satu bulan,” katanya semasa dihubungi AlHijrah Online, hari ini.

Justeru, beliau berpandangan bahawa isu kadar gaji yang diberi tidak perlu dibangkitkan susulan ianya adalah tugasan sambilan oleh individu tersebut.

Sementara itu, Ridhwan memaklumkan faktor berlakunya perbezaan tawaran gaji kepada jawatan imam rawatib adalah disebabkan oleh ia dibayar mengikut keadaan kewangan masjid.

Jelasnya, sekiranya masjid tersebut mempunyai nilai dapatan yang kukuh, berkemungkinan jawatan imam rawatib akan dibayar dengan gaji yang lebih besar.

Bercakap mengenai penindasan kepada pekerja, Ahmad Ridhwan tidak menafikan terdapat kes berlakunya imam rawatib terpaksa melakukan tugas seperti tugas imam utama meskipun dibayar dengan bayaran rendah.

Oleh itu, beliau mengingatkan agar pihak masjid tidak membebankan imam rawatib di luar tugas mereka demi menjaga nama baik institusi agama.

Terdahulu, tular di media sosial sekeping iklan tawaran jawatan imam rawatib oleh sebuah institusi Islam di Terengganu dengan kadar bayaran RM900 iaitu di bawah paras gaji minimum negara.—AlHijrah Online / Hanisa Hasanuddin


KKM REKOD 14 KES STROK HABA SETAKAT SEMALAM – LUKANISMAN

KOTA BHARU: Kementerian Kesihatan (KKM) merekodkan sebanyak 14 kes strok haba akibat cuaca panas setakat semalam.

Timbalan Menteri Kesihatan Lukanisman Awang Suani berkata pihaknya menjangkakan kes strok haba terus meningkat akibat cuaca panas yang berlaku hingga Ogos ini.

“Sehingga semalam, 14 kes dilaporkan namun masih terkawal dan mampu ditampung di fasiliti kesihatan seluruh negara.

“Terdapat enam kes dilaporkan di Kelantan, Sarawak (5) dan Sabah (3) sehingga semalam dengan paling ramai membabitkan golongan dewasa iaitu tujuh kes,” katanya.

Beliau berkata demikian kepada pemberita selepas merasmikan 4th Intermediate Electrocardiogram Conference 2023 anjuran Hospital Raja Perempuan Zainab II (HRPZ II) dan Hospital Universiti Sains Malaysia (HUSM) Kubang Kerian, di sini hari ini.

Mengulas lanjut, Lukanisman berkata daripada jumlah kes itu, 13 mangsa sudah pulih kecuali satu kes kematian di Kelantan membabitkan kanak-kanak lelaki berusia 11 tahun.

Menurutnya di peringkat KKM, kepimpinan tertinggi telah melakukan usaha dan mendengar taklimat daripada kementerian berkaitan serta bersiap siaga bagi menghadapi strok haba yang berpanjangan.

“KKM akan bekerjasama dengan Kementerian Komunikasi dan Digital (KKD) untuk menguar-uarkan maklumat dalam televisyen atau media sosial, juga wakil rakyat diminta mengambil peranan supaya menyebar luas tentang senario cuaca panas di negara ini.

“Ketika ini situasi terkawal, fasiliti KKM dan hospital bersedia menerima semua kes seperti strok haba serta kekejangan haba,” katanya.

Sementara itu, Lukanisman berkata KKM turut mengenal pasti lokasi yang mengalami suhu tinggi menerusi kerjasama dengan Jabatan Meteorologi Malaysia (MetMalaysia) untuk tindakan segera termasuk menyediakan fasiliti-fasiliti kesihatan.

“Ibu bapa diminta tidak terlalu bimbang untuk hantar anak ke sekolah, sebaliknya mengambil langkah berjaga-jaga terutama pengambilan air secukupnya selain tidak melakukan riadah sukan berlebihan.

“Pesawah, peladang dan pekebun juga perlu berhati-hati pada musim panas, perlu berehat dan minum air secukupnya bagi mengelak sebarang insiden,” katanya. –AlHijrah Online


LELAKI TULAR PUKUL GUNA BATANG BESI DITAHAN

KUALA LUMPUR: Polis menahan seorang lelaki tular videonya yang mengasari individu lain menggunakan sebatang besi di kawasan Taman Danau Desa, di sini Selasa lalu.

Ketua Polis Daerah Brickfield ACP Amihizam Abdul Shukor berkata, pihaknya mengesan video tular itu sekitar 12.15 tengah hari semalam dan pihaknya menerima laporan berhubung kejadian yang dibuat lelaki tempatan berusia 48 tahun.

“Kejadian dipercayai berlaku Isnin lalu, lebih kurang 9.55 pagi di kawasan Taman Danau Desa dan suspek berusia 45 tahun ditahan keesokannya, Selasa lalu.

“Kes disiasat mengikut Seksyen 324 Kanun Keseksaan kerana dengan sengaja menyebabkan kecederaan menggunakan senjata,” katanya dalam kenyataan hari ini.

Tempoh tahanan reman mengikut Seksyen 117 Kanun Prosedur Jenayah diperoleh selama tiga hari daripada Majistret Kuala Lumpur, katanya.

“Kertas siasatan akan diedar ke Pejabat Timbalan Pendakwa Raya Kuala Lumpur untuk mendapatkan arahan lanjut,” katanya.

Dalam pada itu, Amihizam meminta orang ramai untuk tidak membuat sebarang spekulasi berhubung dengan video tular terbabit.—AlHijrah Online


JPJ RUGI RM14.38 JUTA CETAK KAD LESEN MEMANDU

KUALA LUMPUR: Sejumlah RM14.38 juta kerugian dan pembaziran wang awam dialami Jabatan Pengangkutan Jalan (JPJ) di bawah Kementerian Pengangkutan melibatkan pembayaran perkhidmatan mencetak kad Lesen Memandu Malaysia (LLM).

Menurut Laporan Ketua Audit Negara (LKAN) 2021 Siri 2, perkara ini berlaku disebabkan oleh kelemahan pemantauan JPJ terhadap peraturan dan perjanjian yang berkuat kuasa.

“Sebanyak 1.83 juta keping kad LLM tidak digunakan bernilai RM14.23 juta dan penalti sejumlah RM149,178 tidak dikenakan terhadap pelanggaran Service Level Agreement (SLA),” menurut laporan LKAN 2021 Siri 2 hari ini.

Melalui laporan itu juga, pihak audit telah mencadangkan beberapa perkara bagi mengatasi kelemahan yang berlaku di jabatan berkenaan.

“Antaranya, melakukan pemantauan terhadap penggunaan stok kad yang dibuat dari semasa ke semasa bagi memastikan penggunaan stok kad itu adalah secara optimum supaya tidak membazir.

“Memastikan SLA dipatuhi oleh syarikat dan sekiranya gagal, penalti atau denda akan dikenakan dengan segera,” menurut laporan itu.

Selain itu, laporan itu turut mengesyorkan pemantauan terhadap perkhidmatan dibuat dengan lebih berkesan dengan mengambil tindakan segera terhadap masalah berbangkit.–AlHijrah Online


GURU BUKAN SAHAJA MENGAJAR, TETAPI PERLU JADI PENGHIBUR KETIKA KELAS ‘ONLINE’

KUALA LUMPUR: Sejak sesi Pengajaran dan Pembelajaran di Rumah (PdPR) melalui kelas dalam talian diperkenalkan tahun lalu, isu berhubung murid kurang minat dan tidak memberi perhatian sering menjadi perbincangan dan kerisauan ibu bapa.

Malah kajian yang dilaksanakan Universiti Kebangsaan Malaysia (UKM) melaporkan cabaran utama berhubung pelaksanaan PdPR ialah kesukaran guru untuk menarik perhatian pelajar selain masalah kekurangan peralatan dan kelemahan infrastruktur dan capaian Internet.

Setiausaha Agong Kesatuan Perkhidmatan Perguruan Kebangsaan (NUTP), Harry Tan Huat Hock berkata PdPR bukan satu perkara mudah untuk para guru kerana mereka tidak dilatih untuk mengajar menggunakan kaedah tersebut.

Jelasnya pengajaran melalui dalam talian memerlukan kemahiran berbeza kerana guru bukan sahaja perlu mahir untuk mendidik tetapi harus pandai menghibur untuk dapatkan perhatian pelajar.

“Bila cikgu muka garang, pelajar akan tengok satu dua minit lepas tu dia akan buat kerja lain. Jadi ini adalah masalah yang kita hadapai,” katanya ketika menjadi panel dalam program bual bicara Analisis Rabu lalu, yang membincangkan tajuk ‘PdPR: Guru Terbeban, Ibu Bapa Tertekan?’.

Menurut Harry, Kementerian Pendidikan Malaysia (KPM) ada menyediakan program latihan pengajaran dalam talian selepas kerajaan memperkenalkan PdPR, namun ramai guru masih belum bersedia sepenuhnya dan berdepan banyak masalah serta cabaran.

Dalam pada itu beliau tidak menafikan, ramai juga guru telah membelanjakan wang dan masa untuk memperbaiki diri masing-masing dalam mengendalikan kelas ‘online’ demi memastikan anak murid tersayang tidak ketinggalan.

KPM juga katanya turut memainkan peranan dengan menyediakan manual PdPR yang kini telah dikeluarkan versi kedua yang dilihat lebih komprehensif dan dapat membantu guru-guru.

Sementara itu, Pensyarah Kanan Pusat Kajian Kesejahteraan dan Pendidikan Komuniti, Fakulti Pendidikan UKM, Anuar Ahmad berkata dalam usaha untuk memperbaiki kaedah PdPR, kementerian perlu mengelakkan pemusatan kuasa dan memberi memberi kepercayaan yang penuh kepada guru-guru untuk melaksanakan pengajaran dan pembelajaran.

“Sebab guru adalah orang yang paling mengetahui tentang keperluan dan keupayaan pelajar-pelajar mereka. Bukan di peringkat pusat.

“Kalau guru diberi peranan yang besar, diberi kepercayaan, kita yakin bahawa guru kita boleh melaksanakan PdPR dengan baik,” katanya pada program Analisis Rabu lalu.

Hal seperti itu katanya turut diamalkan di beberapa negara lain dengan guru-guru diberi peluang untuk berinovasi serta mempunyai kuasa penuh melaksanakan pengajaran dan pembelajaran.

Perkara itu jelasnya membuatkan guru lebih selesa dan bersedia untuk mengajar.

Dalam pada itu menurut Anuar,  selain tumpuan pelajar, antara isu yang timbul melalui kaedah PdPR ialah kesukaran ibu bapa untuk menggalas tugas sebagai guru di rumah untuk membantu mendidik anak-anak dan menyelesaikan kerja rumah yang diberikan para guru.

“Kita tidak boleh nafikan bahawa ramai di kalangan ibu bapa memang tiada pengalaman menguasai isi kandungan dan bukan sahaja melibatkan ibu bapa yang tiada pendidikan yang tinggi, malah mereja yang berpendidikan pun mengeluh sebab apa yang dipelajari anak-anak tidak sama dengan apa yang pernah mereka belajar.

“Jadi itu adalah realiti dan kita kena akui bahawa wujud jurang atau lompong di mana ibu bapa berhadapan isu untuk memberikan pendidikan kepada anak-anak,” katanya

Beliau mencadangkan komunikasi antara ibu bapa dan guru diperbaiki untuk menyelesaikan perkara tersebut.

Ibu bapa katanya perlu dibekalkan maklumat serta bahan-bahan pengajaran yang mudah untuk difahami. — AlHijrah Online


TIGA MAUT BOT BERTEMBUNG DI PANGKOR

IPOH: Tiga wanita maut dalam insiden pelanggaran antara dua bot di perairan Lumut-Pangkor dekat Manjung berhampiran Pengkalan Tentera Laut Diraja Malaysia (TLDM) malam tadi.

Ketiga-tiga wanita berumur lingkungan 26 hingga 43 tahun yang belum dikenal pasti identiti disahkan meninggal dunia di Hospital Angkatan Tentera Laut, Lumut, dalam kejadian kira-kira pukul 9 malam itu.

Ketua Polis Daerah Manjung ACP Nor Omar Sappi berkata pihaknya dengan kerjasama Jabatan Bomba dan Penyelamat Malaysia (JBPM) Manjung dan TLDM telah melancarkan misi mencari dan menyelamat (SAR) sebaik menerima maklumat pada pukul 9.17 malam.

“Siasatan awal mendapati kemalangan itu melibatkan sebuah bot membawa 17 penumpang dengan seorang tekong dari Lumut ke Pangkor, yang berlanggar dengan sebuah lagi bot dinaiki seorang tekong dan seorang penumpang dari arah bertentangan.

“Akibat pertembungan itu 10 penumpang tercampak ke dalam laut sebelum diselamatkan oleh kedua-dua tekong bot berkenaan dan dibawa ke hospital untuk rawatan lanjut,” katanya dalam kenyataan di sini hari ini.

Nor Omar berkata tiga yang maut telah dihantar ke Hospital Seri Manjung untuk dibedah siasat, manakala manakala seorang mangsa berumur 43 tahun kini ditempatkan di unit rawatan rapi (ICU), dan yang lainnya telah menerima rawatan sebagai pesakit luar.

“Setakat ini kita klasifikasikan kes sebagai mati mengejut dan kita minta orang ramai yang mempunyai maklumat mengenai insiden ini untuk tampil bagi membantu siasatan,” katanya. — AlHijrah Online


JURULATIH SELAM WARGA NORWAY HILANG DITEMUKAN SELAMAT, TIGA MASIH HILANG

MERSING: Jurulatih selam Kristine Grodem, seorang daripada empat penyelam warga asing yang hilang di perairan Pulau Tokong Sanggol, dekat sini, ditemukan selamat di perairan Tanjung Sedili, Kota Tinggi hari ini, kira-kira 30 batu nautika dari lokasi kejadian.

Pengarah Maritim Johor Laksamana Pertama Nurul Hizam Zakaria berkata Grodem, 35, ditemukan terapung, lengkap berpakaian dengan kelengkapan selam oleh sebuah bot tunda yang dalam perjalanan dari Indonesia ke Thailand pada 8.15 pagi ini.

“Setelah ditemukan, mangsa dipindahkan ke helikopter milik Agensi Penguatkuasaan Maritim Malaysia dan kemudiannya dibawa ke Mersing untuk rawatan lanjut.

“Usaha untuk mencari baki tiga lagi mangsa iaitu Alexia Alexandra (18 tahun, warga Perancis); Adrian Peter (46 tahun, warga British) dan anaknya, Nathen Renze (14 tahun, warga Belanda) diteruskan dengan aset-aset kita,” katanya kepada pemberita di Pangkalan Hadapan Carilamat di Jeti Awam Pejabat Daerah Mersing, di sini hari ini.

Nurul Hizam berkata pencarian di laut meliputi kawasan seluas 107 batu nautika manakala pencarian menerusi aset udara meliputi 270 batu nautika, dengan tumpuan ke arah selatan lokasi kejadian.

“Mangsa hanyut ke selatan dan ditemui di sekitar perairan Tanjung Sedili. Dia dalam keadaan stabil dan tiada kecederaan serius.

“Mangsa kini berada di Hospital Mersing untuk pemeriksaan kesihatan,” kata Nurul Hizam.

Beliau juga berkata pihak Badan Nasional Pencarian dan Pertolongan (BASARNAS) Indonesia dan pihak berkuasa Singapura turut dimaklumkan mengenai empat penyelam yang dipercayai hanyut ke arah selatan pulau berkenaan.

Selain itu, Jabatan Laut juga telah mengeluarkan notis pemakluman kepada kapal-kapal yang berlayar sekitar lokasi terbabit untuk membantu sekiranya terjumpa mangsa.

Terdahulu, Grodem tiba di Stadium Mini Mersing menaiki helikopter pada 12.05 tengah hari tadi.

Wanita itu yang keluar dari helikopter tanpa bantuan pengusung kemudiannya dibawa ke ambulans sebelum dibawa ke Hospital Mersing.

Turut hadir Ketua Polis Daerah Mersing Supt Cyril Edward Nuing.

Pada kejadian tengah hari semalam, empat penyelam warga asing hilang ketika menyelam di perairan pulau berkenaan, kira-kira sembilan batu nautika dari Tanjung Leman, di sini. –AlHijrah Online


TANGGUH DAHULU PERJALANAN LAWAT SAUDARA-MARA DAN URUSAN SOSIAL KETIKA PKPB

KUALA LUMPUR: Individu atau mana-mana pihak yang ingin melakukan perjalanan rentas daerah atau negeri di kawasan Perintah Kawalan Pergerakan Bersyarat (PKPB) dengan tujuan tidak mendesak diminta untuk menangguhkan dahulu hajat mereka.

Menteri Kanan (Keselamatan) Datuk Seri Ismail Sabri Yaakob berkata kelonggaran rentas daerah dan negeri hanya diberikan kepada mereka yang mempunyai alasan kukuh sahaja .

“Orang berpusu-pusu untuk dapatkan surat kebenaran. Saya menasihatkan yang mempunyai keperluan mendesak sahaja pergi ke balai polis untuk mendapatkan borang.

“Saya difahamkan banyak urusan peribadi dan sosial berpusu-pusu ke balai polis untuk dapatkan borang. Ada sesetengah itu memberi alasan nak melawat saudara-mara dan macam-macam,” katanya dalam sidang media hari ini.

Ujar Ismail Sabri, tujuan pelaksanaan PKPB ialah untuk mengurangkan pergerakan bagi memutuskan jangkitan COVID-19.

Oleh itu katanya orang ramai diharap dapat memberikan kerjasama dengan mengurangkan pergerakan sepanjang tempoh PKPB.

Dalam pada itu Ismail Sabri memaklumkan mereka yang mempunyai keperluan mendesak untuk perjalanan rentas daerah atau negeri boleh memuat turun borang kebenaran di Facebook Polis Diraja Malaysia (PDRM).

Jelasnya, mereka hanya perlu datang ke balai polis untuk mendapatkan tandatangan selepas selesai mengisi borang yang dimuat turun, sekaligus dapat mengurangkan kesesakan di balai. — AlHijrah Online.


POLIS BUKA KERTAS SIASATAN BERKAITAN VIDEO PENGANJURAN ‘PERHIMPUNAN SELAMATKAN MALAYSIA’

KUALA LUMPUR: Polis membuka satu kertas siasatan berhubung video berkaitan  penganjuran ‘Perhimpunan Selamatkan Malaysia’ yang akan diadakan di sebuah pusat beli-belah di ibu negara, Sabtu ini.

Ketua Polis Kuala Lumpur Datuk Allaudeen Abdul Majid berkata ini susulan pihaknya menerima laporan mengenai satu paparan klip video menerusi laman sosial oleh seorang individu yang menyeru orang ramai menyertai himpunan tersebut.

“Bahagian Siasatan Jenayah, Ibu Pejabat Polis Daerah Dang Wangi telah membuka satu kertas siasatan di bawah Seksyen 505 (b) Kanun Keseksaan dan Seksyen 233 Akta Komunikasi dan Multimedia 1998,” katanya dalam kenyataan malam tadi.

Beliau berkata, setakat ini lima laporan diterima pihaknya berhubung paparan klip video terbabit dengan dua individu telah direkodkan keterangan manakala empat lagi akan dipanggil bagi dirakam keterangan dalam masa terdekat.

“Orang ramai dinasihatkan supaya tidak terlibat dengan apa-apa perhimpunan yang tidak mematuhi peruntukan undang-undang. Tindakan akan diambil kepada mana-mana pihak yang terlibat,” katanya.

Sebelum ini, satu video berdurasi 55 saat memaparkan seorang lelaki mengajak orang ramai untuk menyertai perhimpunan terbabit sempena Hari Malaysia dan mengenakan baju berwarna putih sebagai tanda sokongan.

Dalam kes berasingan, polis membuka satu kertas siasatan mengikut Seksyen 186 Kanun Keseksaan susulan tindakan 20 individu yang cuba berarak ke bangunan Parlimen bagi menyerahkan memorandum pagi semalam.

Ketua Polis Daerah Dang Wangi ACP Noor Dellhan Yahaya berkata kumpulan tersebut ingkar arahan polis apabila diarahkan untuk tidak berarak ke Parlimen kerana penyerahan memorandum itu telah diselaraskan oleh pihak Parlimen untuk diadakan di Tugu Negara di sini.

“Individu yang terlibat telah dikenal pasti dan akan dipanggil untuk diambil keterangan bagi membantu siasatan sebelum dirujuk kepada Timbalan Pendakwa Raya bagi arahan lanjut,” katanya dalam kenyataan semalam.–AlHijrah Online


EMPAT WARGA EMAS MAUT, KERETA BERTEMBUNG TRELER

IPOH: Empat warga emas maut selepas kereta yang dinaiki mereka, bertembung dengan sebuah treler muatan batu arang di Jalan Sungai Baru, Trong dekat sini petang tadi.

Ketua Balai Bomba dan Penyelamat Trong Mohd Shahidan Hassan berkata mangsa yang terlibat dikenali  sebagai Ng Swee Ho, 67, Ng Ah Mooi, 63, Chew Yang Kim, 77 dan Kor Siok Har, 64.

“Menerima panggilan kecemasan pada 5.30 petang. Ia melibatkan treler bertembung dengan kereta yang mengakibatkan empat orang mangsa tersepit dan disahkan maut di lokasi kejadian oleh pihak Kementerian Kesihatan (KKM), manakala pemandu treler didapati selamat,” katanya dalam kenyataan, malam ini.

Beliau berkata anggota bomba telah diarahkan mengeluarkan mangsa yang tersepit dengan menggunakan unit kuasa dan alatan kecemasan seperti pemotong dan spreader.

Kesemua mayat mangsa diserahkan kepada pihak polis bagi tindakan lanjut.–AlHijrah Online


RAKYAT MALAYSIA MATI DITEMBAK DI NARATHIWAT

NARATHIWAT: Seorang rakyat Malaysia ditemui mati dengan beberapa kesan tembakan di hadapan sebuah tanah perkuburan di Sungai Golok, Narathiwat, selatan Thailand awal pagi tadi.

Dalam kejadian kira-kira 4.30 pagi (waktu tempatan), mangsa yang dikenali sebagai Mohamad Faisal, 28, dari Rantau Panjang, Kelantan dipercayai ditembak selepas bertengkar dengan sekumpulan lelaki.

Penolong Ketua Polis Bahagian Siasatan Balai Polis Sungai Golok, Kapt Pol. Jaturon Thongkliang berkata lima das tembakan dari jarak dekat dilepaskan ke bahagian kepala, muka, dada dan kaki mangsa.

“Polis menemui lima kelongsong peluru di tempat kejadian,” katanya ketika dihubungi di sini hari ini.

Jaturon berkata mayat mangsa telah dibawa ke Hospital Sungai Golok untuk bedah siasat dan pihak polis turut menghubungi waris mangsa.

Beliau berkata siasatan awal polis mendapati sebelum kejadian mangsa pernah bertengkar dengan lima lelaki berhampiran tempat kejadian.

“Saksi memberitahu bahawa mangsa cuba melarikan diri dari buruan lima lelaki tersebut. Dua daripada mereka telah melepaskan tembakan ke arah mangsa sehingga menyebabkannya rebah.

“Lima lelaki itu melarikan diri dengan menaiki dua buah motosikal,” katanya. — BERNAMA


PASANGAN SUAMI ISTERI MAUT DALAM NAHAS DI LPT2

CHUKAI: Sepasang suami isteri maut manakala tiga anak mereka cedera ringan selepas kenderaan serbaguna (MPV) yang dinaiki terbabas di Kilometer (KM) 274, berhampiran susur keluar Plaza Tol Cheneh di Lebuhraya Pantai Timur 2 (LPT2) di sini petang tadi.

Dalam kejadian kira-kira 4 petang itu Arbain Baharudin, 47, dan isterinya Rosmawati Bakar @ Lalar, 48, yang bertugas sebagai guru di Sekolah Menengah Agama Persekutuan Kajang meninggal dunia di tempat kejadian akibat cedera parah di kepala dan beberapa bahagian badan.

Sementara tiga anak mereka, Farah Najwa, 20, Fatin Najla, 10, dan Faikal Nabila, 8, hanya cedera di muka, kaki dan tangan.

Ketua Polis Daerah Kemaman, Supt Hanyan Ramlan berkata kejadian dipercayai berlaku apabila Toyota Estima yang dinaiki mereka dari arah Kuantan menghala ke Kuala Terengganu tiba-tiba hilang kawalan lalu terbabas ke kiri jalan dan melanggar penghadang jalan.

Beliau berkata kenderaan tersebut turut berpusing beberapa kali ke arah kanan jalan sebelum terhenti dan tersangkut di pembahagi lebuh raya.

Menurut Hanyan, impak pelanggaran tersebut menyebabkan pasangan suami isteri itu tercampak antara lima hingga 10 meter dari kenderaan ke luar jalan.

Katanya, lima sekeluarga itu dipercayai dalam perjalanan pulang ke kampung halaman di Kerteh, selepas menghantar seorang lagi anak lelaki mereka di Politeknik Sultan Haji Ahmad Shah di Kuantan, Pahang.

“Ketiga-tiga anak mangsa telah dibawa ke unit kecemasan Hospital Kemaman untuk rawatan manakala mayat kedua-dua mangsa dibawa ke unit forensik hospital sama untuk bedah siasat.

“Proses bedah siasat dijangka selesai selepas Isyak malam ini. Kes disiasat mengikut Seksyen 41(1) Akta Pengangkutan Jalan 1987,” katanya.–AlHijrah Online


Serangan India ragut nyawa orang awam Pakistan

ISLAMABAD, 27 Februari – Empat
orang, termasuk dua kanak-kanak, terbunuh manakala 10 yang lain cedera akibat
insiden berbalas tembakan membabitkan pasukan keselamatan India dan Pakistan di
Kashmir semalam.

“Sebutir peluru meriam milik
India memusnahkan sebuah rumah di daerah Nakyal di Garisan Kawalan, membunuh
seorang ibu, anak perempuan dan anak lelakinya manakala tiga yang lain cedera,”
kata pegawai pengurusan bencana tempatan, Shariq Tariq.

New Delhi dan Islamabad kerap
menuding jari berhubung tembakan yang dilepaskan di sempadan Kashmir yang
dikawal oleh pihak tentera, dikenali sebagai Garisan Kawalan.

Tariq berkata seorang wanita juga
terbunuh manakala tujuh yang lain cedera akibat satu lagi serangan di Nakyal.
Irfan Saleem, seorang pegawai polis tempatan, mengesahkan insiden tersebut.

Kematian itu dipercayai susulan
serangan udara oleh India ke atas sebuah kem militan di wilayah Pakistan.

Sinar Harian memetik laporan AFP menyatakan serangan itu sebagai membalas serangan nekad yang membunuh 40 tentera di Kashmir, baru-bau ini.

Pakistan bagaimanapun menolak
dakwaan India bahawa serangan itu menyebabkan kerosakan besar dan kematian
anggota militan yang bertanggungjawab ke atas serangan bom pada 14 Februari.

Pakistan turut menyifatkan
dakwaan itu sebagai “berniat jahat dan palsu”, sambil menambah bahawa ia akan
bertindak balas tidak lama lagi.

Ia adalah serangan udara pertama
yang dilancarkan oleh India terhadap Pakistan sejak 1971.

Ketegangan antara kedua-dua
negara itu mencetuskan keprihatinan antarabangsa, dengan China dan Kesatuan
Eropah (EU) menggesa kedua-dua pihak supaya bertenang.


TENTERA ISRAEL TAHAN PEMIMPIN PFLP

RAMALLAH: Tentera Israel menahan pemimpin Barisan Pembebasan Popular Palestin (PFLP) dalam satu serbuan di rumahnya di Tebing Barat yang diduduki pada Selasa, lapor agensi berita Anadolu memetik penduduk tempatan.

Tentera menyerbu rumah Ahmed Qatamesh di bandar Al-Bireh dan menahan beliau, kata penduduk itu.

Tidak diketahui apakah sebab beliau ditahan.

Baru-baru ini tentera Israel meningkatkan kempen untuk menahan aktivis Palestin di Tebing Barat.

Kira-kira 5,000 penduduk Palestin termasuk wanita dan kanak-kanak kini di tahan di penjara Israel. — BERNAMA


RINGGIT AKAN SUSUT KEPADA 4.15 BERBANDING DOLAR US

KUALA LUMPUR, 25 Jun – Ringgit dijangka mengalami pembetulan lagi minggu depan kepada RM4.15 berbanding dolar US berikutan keputusan mengejutkan pungutan suara Britain keluar daripada Kesatuan Eropah (EU).

Naib Presiden dan Ketua Penyelidikan Affin Hwang Investment Bank, Datuk Dr Nazri Khan Adam Khan berkata, pembetulan itu adalah reaksi spontan dan di luar kawalan kawal selia kerana ia juga berlaku di ekonomi sedang muncul lain.

“Bagaimanapun, situasi itu menawarkan peluang untuk membeli secara murah. Tetapi apa yang lebih penting ialah psikologi pelabur dan kita berharap tidak berlaku jualan panik,” katanya kepada Bernama.

Untuk minggu baru berakhir yang pendek disebabkan cuti, ringgit diniagakan keseluruhannya lebih tinggi berbanding dolar US dipacu keyakinan Britain akan kekal dalam EU tetapi sentimen itu segera bertukar pada Jumaat selepas undi untuk keluar blok ekonomi itu mendahului ketika pengiraan dijalankan.

Pasaran ditutup pada Rabu untuk cuti umum sempena Nuzul al-Quran.

Pada asas Jumaat ke Jumaat, mata wang tempatan itu lebih tinggi kepada 4.0850/0950 berbanding dolar US daripada 4.0970/0030 pada minggu sebelumnya.

Ringgit ditutup lebih tinggi berbanding pound Britain kepada 5.6806/6961 daripada 5.8550/8652 sebelum ini dan naik berbanding euro kepada 4.5450/5573 daripada 4.6112/6196.

Bagaimanapun ia jatuh berbanding yen kepada 3.9668/9777 daripada 3.9277/9350 pada minggu lepas.

BERNAMA


SATU DEKAD PENUBUHAN, AL KAUTHAR EDUQIDS KOMITED TINGKATKAN KUALITI PENDIDIKAN AWAL KANAK-KANAK

KUALA LUMPUR: Tahun 2023 genap satu dekad penubuhan Al Kauthar Eduqids, sebuah pusat pendidikan awal kanak-kanak yang telah berkembang maju dengan 190 cawangan di seluruh Malaysia.

Jenama itu telah menerima pelbagai anugerah, termasuk Malaysia Book of Records, Pemimpin Muda Berprestij dalam Industri Pendidikan & Latihan, dan anugerah Superbrands (Malaysia).

Kejayaan itu pastinya tidak mudah dicapai terutama saingan daripada beberapa jenama pusat pendidikan awal kanak-kanak yang lain.

Menurut Pengasas dan Pengarah Al Kauthar Eduqids, Datin Nor Fadilah Alias, selain kualiti pendidikan dan penjagaan, apa yang membezakan pusat pendidikannya dengan tadika yang lain di pasaran ialah Program Intervensi Awalnya.

Program tersebut direka khusus untuk kanak-kanak berkeperluan khas seperti Autisme dan Sindrom Down pada harga yang berpatutan.

Selain itu Al Kauthar Eduqids menumpukan pada pembangunan intelektual, potensi emosi, sosial, fizikal dan kreatif kanak-kanak, di samping ajaran Islam.

Al Kauthar Eduqids menawarkan pelbagai program untuk kanak-kanak berumur 1 hingga 6 tahun, termasuk prasekolah, montessori, dan kemajuan Islam.

“Kawalan kualiti adalah amat penting kepada syarikat, dengan program latihan bulanan untuk guru, laporan kemajuan, dan semakan mengejut bagi memastikan kecemerlangan yang konsisten di seluruh 190 cawangan.

“Sistem IT juga disediakan untuk ibu bapa, guru dan kakitangan untuk mengakses rancangan pengajaran harian dan memantau kemajuan kanak-kanak,” katanya.

Al Kauthar Eduqids juga telah menandatangani Memorandum Persefahaman (MOU) dengan beberapa universiti di Malaysia untuk menyumbang kepada pertumbuhan dan perkembangan pendidikan awal kanak-kanak dan keperluan khas.

Kata Nor Fadilah, beliau dan suami Datuk Bakhtiar Aliff yang juga pengasas Al Kauthar Eduqids komited untuk terus mengembangkan jenama itu dan memastikan kualiti pendidikan sentiasa berada pada tahap tinggi dalam usaha memenuhi keperluan ibu bapa yang mencari pendidikan islam untuk anak-anak. – AlHijrah Online


TIADA ISU BERBANGKIT JEMAAH TIDAK DIBENAR BAWA PULANG AIR ZAMZAM – AHMAD MARZUK

KOTA BHARU: Tiada isu berbangkit mengenai jemaah tidak boleh membawa pulang air zamzam kerana ada agensi tertentu atau Lembaga Tabung Haji (TH) yang akan menguruskannya bagi pihak jemaah, kata Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary.

Beliau berkata memang terdapat kaedah tertentu supaya air zamzam sampai ke negara ini dengan cara lebih selamat dengan kebenaran daripada kerajaan Arab Saudi.

“Memang jemaah tidak boleh membawa pulang air zamzam melalui bagasi tetapi ada agensi yang mengendalikannya dan TH akan menguruskan bagi pihak jemaah.

“Jemaah akan mendapatkan air zamzam tersebut sebaik tiba di tanah air. Jadi, tidak timbul isu mengenai perkara ini (tidak dibenar bawa pulang),” katanya kepada pemberita selepas menyampaikan sumbangan kepada 11 mangsa ribut dan kebakaran di Mukim Siti Manis, Kijang di sini hari ini.

Sementara itu, mengulas mengenai dakwaan wujudnya penipuan dalam badal haji, Ahmad Marzuk berkata setakat ini pihaknya belum menerima sebarang laporan mengenainya.

Beliau berkata jika seseorang itu mahu menggunakan khidmat badal haji, mereka perlu memilih ‘wakil’ yang benar-benar tulen supaya tidak ditipu.

“Dalam soal menggunakan wakil ini, kita perlu membuat penelitian. Sekiranya harga dikenakan begitu murah… agak tidak munasabah melainkan individu itu melakukannya secara sukarela.

“Cara terbaik bagi orang yang berhasrat menggunakan badal haji, kos itu sepatutnya disesuaikan dengan nilai perbelanjaan bagi orang yang hendak diwakilkan mengerjakan ibadah haji tersebut,” katanya. –AlHijrah Online


WARDEN DIHUKUM GANTUNG EDAR DADAH DALAM KOMPLEKS PENJARA

SHAH ALAM: Seorang warden penjara dijatuhi hukuman mati oleh Mahkamah Tinggi di sini hari ini selepas didapati bersalah mengedar dadah jenis kanabis dan methamphetamine dengan berat keseluruhan 410.07 gram (g) di kompleks penjara, empat tahun lepas.

Hakim Nurulhuda Nur’aini Md Nor menjatuhkan hukuman itu terhadap Mohd Elmy Arif Hamid, 40, selepas mahkamah mendapati pihak pembelaan gagal menimbulkan keraguan munasabah terhadap pertuduhan berkenaan.

Mohd Elmy Arif didakwa melakukan perbuatan itu di Kompleks Penjara Sungai Buloh, Sungai Buloh pada 11 pagi, 18 Jun 2019 mengikut Seksyen 39B(1)(a) Akta Dadah Berbahaya (ADB) 1952 dan boleh dihukum mengikut Seksyen 39B(2) akta sama, yang memperuntukkan hukuman gantung sampai mati.

Tertuduh turut didapati bersalah bagi empat pertuduhan memiliki pelbagai jenis dadah iaitu heroin (4.25g), monoacetylmorphines (1g), etilzolam (38.67g) dan clozapine (50.80g) di lokasi, masa dan tarikh yang sama.

Bagi empat kesalahan itu, mahkamah menjatuhkan hukuman penjara dua tahun dan tiga sebatan bagi kesalahan memiliki heroin, masing-masing penjara satu tahun (monoacetylmorphines dan etilzolam) serta penjara enam bulan (clozapine).

Nurulhuda Nur’aini turut memerintahkan hukuman pemenjaraan tersebut berjalan serentak dari tarikh tangkap pada 18 Jun 2019.

Seramai sembilan saksi pendakwaan dan tiga saksi pembelaan termasuk tertuduh, telah memberi keterangan sepanjang perbicaraan yang berlangsung sejak 24 Ogos 2021.

Pendakwaan dikendalikan Timbalan Pendakwa Raya Shahrul Ekhsan Hasim manakala Mohd Elmy Arif diwakili peguam Zameri Mat Nawang.–AlHijrah Online


PELAJAR MALAYSIA LEMAS DI ACEH

Kuala Lumpur: Seorang pelajar warga Malaysia yang menuntut di Sekolah Pondok Raudhatul Quran Al Aziziah di Aceh, Indonesia antara lima pelajar yang maut dihanyutkan arus deras ketika mandi di Sungai Brayeun, Aceh.

Lapor CNN Indonesia, mangsa warga Malaysia dikenali sebagai Fakhrul Razi, 20 tahun.

Jurucakap pihak berkuasa, Ibnu Harris Hussain berkata tragedi berlaku ketika kelima-lima pelajar berenang di sungai tersebut ketika hujan lebat.

Tambahnya, kejadian berlaku sekelip mata apabila berlaku kepala air yang menghanyutkan kesemua pelajar tersebut. Hanya seorang mangsa berjaya diselamatkan.

“Seorang daripada lima mangsa berjaya diselamatkan penduduk setempat, manakala empat lagi hilang dibawa arus deras sebelum ditemukan sudah meninggal dunia.

“Mayat mangsa terakhir dihanyutkan sehingga ke kawasan pantai dan dikenal pasti sebagai pelajar asal Malaysia, Fakhrul Razi,” katanya seperti yang dilaporkan CNN Indonesia.

Jelas Ibnu Harris, jenazah Fakhrul ditemui berhampiran Pantai Lampuuk, Aceh Besar oleh kumpulan nelayan yang hendak turun ke laut.

Menurutnya lagi, operasi membawa keluar jenazah pelajar itu berdepan kesukaran memandangkan laut bergelora dan angin kencang.

Tambahnya, pihak keluarga di Malaysia telah dimaklumkan dan semua urusan dijangka selesai tidak lama lagi.–AlHijrahOnline


KEBENARAN RENTAS NEGERI BEBERAPA MINGGU LAGI – PM

PUTRAJAYA: Kebenaran merentas negeri untuk rakyat Malaysia yang telah lengkap divaksinasi akan dapat diberikan dalam beberapa minggu lagi.

Perdana Menteri Datuk Seri Ismail Sabri Yaakob berkata, sejumlah 81 peratus populasi dewasa dalam negara telah melengkapkan suntikan vaksin COVID-19, setakat Rabu lepas (22 September).

Tambahnya, dalam beberapa minggu sahaja lagi, ia boleh mencapai kadar 90 peratus untuk mendapatkan kelonggaran rentas negeri itu.

“Insyaallah, sabar. Tunggu beberapa minggu lagi saya percaya 90 peratus dapat dicapai dan kelonggaran diberi untuk rentas negeri.

“Kalau Rabu lepas sudah capai 81 peratus, maknanya sudah tidak lama lagi boleh rentas negeri. Jadi bolehlah balik ke kampung berjumpa ibu bapa. Saya difahamkan ada yang sudah setahun tidak berpeluang berjumpa ibu bapa,” katanya, hari ini.

Rabu lalu, Ismail Sabri mengumumkan kebenaran merentas negeri akan diberikan selepas kadar vaksinasi dewasa mencapai 90 peratus berdasarkan data dan analisis yang dibuat Kementerian Kesihatan (KKM).–AlHijrah Online


Lapan cedera insiden tembakan rambang di sekolah AS

DENVER, AMERIKA SYARIKAT – Sekurang-kurangnya lapan pelajar cedera dalam kejadian tembakan di negeri Colorado semalam.

Pejabat Sherif Douglas County tanpa memberi butiran lanjut menerusi Twitter berkata, beberapa mangsa berada dalam keadaaan kritikal .

Penyerang melepaskan tembakan di dalam STEM  School Highlands Ranch, sebuah sekolah menempatkan pra sekolah sehingga Gred 12 di tengah Colorado, lapan kilometer dari Columbine High School.

Kenyataan itu juga menyebut, dua penyerang sudah ditahan sambil tidak menolak penglibatan suspek ketiga.

Dua penyerang remaja tersebut juga pernah membunuh 12 pelajar dan seorang guru di Columbine pada tahun 1999, di mana kejadian itu merupakan salah satu kejadian tembakan terburuk dalam sejarah AS.

Sejak itu, tembakan di sekolah menjadi kebiasaan di AS, dengan  kejadian tembakan senjata api membunuh hampir 40,000 pada 2017, menurut  Pusat Kawalan dan Pencegahan Penyakit.

Walaupun jenayah keganasan senjata api menjadi masalah besar di negara itu, usaha menanganinya di peringkat persekutuan seringkali menemui jalan buntu.


DISKAUN SAMAN SEHINGGA 60 PERATUS SEMPENA HARI POLIS

KUALA LUMPUR: Polis Diraja Malaysia (PDRM) menawarkan pengurangan kompaun saman trafik sehingga 60 peratus, bermula 20 Mac hingga 31 Mac 2023.

Menurut hantaran di Facebook Jabatan Siasatan Dan Penguatkuasaan Trafik (JSPT) PDRM, tawaran tersebut bersempena sambutan Hari Polis yang ke-216.

“Pembayaran boleh dibuat menerusi aplikasi MyBayar Saman bermula jam 8 pagi, atau secara fizikal di semua kaunter bayaran trafik di Ibu Pejabat Polis Kontinjen dan Daerah di seluruh negara,” katanya.

Bagaimanapun pengurangan kompaun tidak ditawarkan bagi kesalahan kemalangan, kesalahan bicara mahkamah, saman berstatus waran, dan kesalahan berkaitan kenderaan berat (lori).

Turut tidak diberikan pengurangan ialah kesalahan memotong secara berbahaya menggunakan lorong kecemasan, kesalahan tidak boleh kompaun, tidak patuhi isyarat lampu merah, memotong di garisan berkembar, kesalahan pengubah suaian ekzos serta saman berstatus Op Selamat.


KANAK-KANAK MAUT DIHEMPAP DINDING RUNTUH KETIKA SEDANG BERWUDUK

JAKARTA: Seorang kanak-kanak berusia 8 tahun meninggal dunia selepas dihempap dinding runtuh di sebuah masjid di Lubuk Minturun, Sumatera Barat, Indonesia.

Kejadian difahamkan berlaku pada Isnin lalu melibatkan mangsa Gian Septiawan Ardani, 8.

Berdasarkan rakaman kamera litar tertutup (CCTV), sebuah motosikal ditunggangi seorang individu terlanggar tembok dinding tempat mangsa sedang mengambil wuduk bersama seorang lagi kanak-kanak lain.

Impak pelanggaran menyebabkan dinding tersebut runtuh dan menghempap mangsa manakala rakannya yang baru sahaja beredar terselamat.

Mangsa kemudian dibawa ke hospital namun disahkan meninggal dunia akibat kecederaan parah di kepala selain kehilangan banyak darah.

Sementara itu menurut pentadbir masjid, motosikal yang terlibat dalam kejadian dipercayai hilang kawalan gara-gara aksi ‘freestyle’.

Media Indonesia melaporkan penunggang motosikal tersebut berusia 13 tahun dan polis ketika ini sedang melakukan siasatan berhubung kejadian. — AlHijrah Online


SERANGAN MASJID AL-AQSA: UNSC PERLU PASTIKAN REGIM ISRAEL BERTANGGUNGJAWAB, DESAK PEMBEBASAN TAHANAN PALESTIN – ANWAR

KUALA LUMPUR: Datuk Seri Anwar Ibrahim menggesa komuniti antarabangsa khususnya Majlis Keselamatan Pertubuhan Bangsa-Bangsa Bersatu (UNSC) memastikan rejim Israel bertanggungjawab terhadap serbuan terhadap rakyat Palestin di kompleks Masjid Al-Aqsa, Rabu lepas, menyebabkan sekurang-kurangnya tujuh rakyat Palestin cedera.

Menyifatkan serangan itu sebagai jenayah keji, Perdana Menteri juga mendesak mereka membebaskan segera semua tahanan Palestin yang ditahan semasa serbuan tersebut.

Anwar berkata masyarakat antarabangsa mesti menuntut rejim Israel menghentikan serta-merta sebarang tindakan provokasi demi kepentingan keamanan dan kestabilan.

“Malaysia terus berdiri dalam solidariti yang kuat dengan rakyat Palestin dan mengulangi status Al-Quds Al-Sharif sebagai tapak suci umat Islam,” kata beliau di Twitter hari ini.

Tentera Israel pada Rabu menyerbu kompleks Masjid Al-Aqsa di Baitulmaqdis Timur yang diduduki untuk malam kedua berturut-turut dan menyerang jemaah Palestin.

Menurut laporan media, tentera  Israel menyerbu Dewan Solat Al-Qibli di kompleks Masjid Al-Aqsa selepas solat tarawih, melepaskan bom pegun, memukul jemaah Palestin dan menahan kira-kira 350 jemaah.

Menurut Suruhanjaya Hal Ehwal Tahanan Palestin, polis Israel mula membebaskan tahanan dengan syarat mereka dipindahkan dari Masjid Al-Aqsa dan Kota Lama Baitulmaqdis selama seminggu.

Bagi umat Islam, Al-Aqsa merupakan tanah suci ketiga dalam Islam.

Israel menduduki Baitulmaqdis Timur, kawasan terletaknya Al-Aqsa, semasa Perang Arab-Israel 1967. Ia menggabungkan seluruh bandar pada 1980 dalam satu langkah yang tidak pernah diiktiraf oleh masyarakat antarabangsa. —AlHijrah Online